Wan Rosdy, Ismail Sabri antara 6 ketua bahagian menang tanpa tanding

KUALA LUMPUR, 9 Syaaban 1444H, Khamis – Menteri Besar Pahang, Datuk Seri Wan Rosdy Wan Ismail dan Naib Presiden UMNO, Datuk Seri Ismail Sabri Yaakob antara enam ketua bahagian di negeri ini yang menang tanpa bertanding pada pemilihan parti kali ini.

Perkara itu disahkan Wan Rosdy selaku Pengerusi Perhubungan UMNO Pahang pada sidang media di pejabatnya di sini hari ini, yang memaklumkan ia ekoran tiada pencalonan lain diterima bagi pertandingan jawatan itu apabila tempoh tutup pada 26 Feb lepas.

Ini sekali gus menjadikan Wan Rosdy kekal menerajui Bahagian Cameron Highlands, Ismail Sabri di (Bera) manakala Timbalan Menteri Kerja Raya, Datuk Seri Abdul Rahman Mohamad (Lipis).

Turut menang ialah Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang Datuk Seri Johari Harun (Bentong), bekas Timbalan Menteri Dalam Negeri Datuk Seri Dr Ismail Mohamed Said (Kuala Krau) dan Setiausaha UMNO Pahang Datuk Seri Ab Hamid Mohd Nazahar (Kuantan).

Sementara itu, mengulas mengenai pertandingan kerusi naib presiden UMNO yang mana beliau adalah seorang daripada tujuh yang menawarkan diri, Wan Rosdy berharap perwakilan akan membuat keputusan bijak untuk kebaikan parti.

“Semua yang menawarkan diri ada kekuatan sendiri dan merasakan layak untuk bertanding serta mempunyai hala tuju masing-masing dan dalam pertandingan, pasti ada kalah menang.

“Kita kena bersifat terbuka bila keputusan sudah dimuktamadkan dan tidak boleh salahkan sana sini kerana ini adalah demokrasi…sudah tentu perwakilan mempunyai asas dan sebab tertentu dalam menentukan siapa yang mereka mahu,” katanya.

Wan Rosdy juga berharap semua pihak termasuk bagi pertandingan di Pahang untuk berkempen secara sihat dengan ‘memasarkan’ diri mereka sebaiknya dan bukanya ‘mengata orang’ bagi memelihara keharmonian parti.

Selain Wan Rosdy, turut menawarkan diri untuk bertanding merebut tiga jawatan naib presiden ialah dua penyandangnya iaitu Ahli Parlimen Kota Tinggi Datuk Seri Mohamed Khaled Nordin dan Ketua UMNO Bahagian Padang Terap Datuk Seri Mahdzir Khalid.

Mereka yang lain ialah Ahli Parlimen Titiwangsa Datuk Seri Johari Abdul Ghani, Ahli Parlimen Simpang Renggam Datuk Seri Hasni Mohamad, Menteri di Jabatan Perdana Menteri (Undang-Undang dan Reformasi Institusi) yang juga Ahli Parlimen Pengerang Datuk Seri Azalina Othman Said dan Ahli Majlis Tertinggi Datuk Seri Reezal Merican Naina Merican.  – Bernama


Penggerak KRIM Tawau dalam perjalanan ke sekolah maut kemalangan

BANGI, 15 Zulhijjah 1441H, Rabu – Penggerak Kelab Remaja Isma (KRIM), cawangan Tawau, Cikgu Nurizyani Kafli@Masri, 24, meninggal dunia selepas terbabit dalam kemalangan di Kampung Kijang, berhampiran jambatan Merotai Besar, pagi tadi.

Allahyarham Nurizyani dalam perjalanan ke Sekolah Kebangsaan (SK) Umas – bersama tiga rakan yang juga guru – dipercayai kereta yang dinaiki mereka terbabas dan terjatuh ke tebing sungai.

Pengerusi KRIM Pusat, Ibrahim Shakrawi berkata, ketika kejadian Cikgu Nurizyani bersama rakan dalam perjalanan dari Jalan Merotai menuju ke sekolah.

“Kereta yang dinaiki mereka dipercayai hilang kawalan sebelum terbabas ke bahu jalan dan terbalik,” katanya.

Ibrahim dimaklumkan, Cikgu Izyani adalah penggerak KRIM yang aktif di Tawau dan beliau menjawat jawatan dalam Exco Unit Pembangunan Ahli.

“Arwah mempunyai semangat jihad yang tinggi. Cepat siap siaga bila dipanggil. Beliau tinggal bersama keluarga untuk menyumbang bakti kepada ibu bapa.

“Paling penting arwah gigih dan komited tinggi dalam gerak kerja dakwah KRIM,” katanya.


Ketepikan dahulu politik, gembleng usaha pulih sosioekonomi rakyat

Oleh Siti Hafidah Abd Ghaffar

BANGI, 28 Rabiulakhir 1442H, Isnin – Ahli politik digesa memberi penekanan kepada pembangunan atau pemulihan ekonomi daripada bergelut berebutkan kuasa serta jawatan.

Pemerhati politik, Dr Syed Agil Syed Alsagoff berkata, rakyat sudah muak dengan konflik politik ketika pandemik COVID-19 dan kecelaruan politik nasional yang tidak berkesudahan.

Beliau mengingatkan ketika ini rakyat sedang memerhati situasi politik mutakhir dengan menilai strategi, kekuatan dan reputasi parti politik – bukan sahaja membabitkan percaturan politik semata-mata tetapi pembabitan jalinan kerjasama antara parti.

“Lantaran itu, rakyat hanya menjadi pihak pemerhati dalam urusan politik dan mengelak terjerumus dalam kancah politik.

“Tumpuan mereka hanya kepada memikirkan strategi pemulihan sosioekonomi taraf kehidupan mereka yang terancam akibat pandemik,” katanya ketika dihubungi Ismaweb.net hari ini.

Beliau berkata demikian ketika diminta mengulas mengenai kemelut politik di Perak baru-baru ini susulan peletakan jawatan Datuk Seri Ahmad Faizal Azumu yang juga ADUN Chenderiang pada 5 Disember lalu.

Mengulas lanjut, Syed Agil berkata, penularan wabak politik seperti ‘domino effect’ mencuba kekuatan dan pengaruh parti membabitkan sandaran kepada cubaan praktis jalinan kerjasama antara parti serta persaingan kuasa dan pengaruh.

“Perlumbaan penguasaan politik yang memberi isyarat kepada kedudukan politik kerajaan Persekutuan yang tidak kukuh dan mengekalkan ancaman-ancaman yang boleh menggugat kestabilan politik negara,” katanya.

Dalam perkembangan berkaitan, beliau berkata, kematangan rakyat tertumpu kepada sejauh mana parti berpengaruh membuat percaturan politik semasa dan menilai ketelusan, keikhlasan parti memperjuangkan nasib mereka dan negara.

“Ia juga termasuk bagaimana sistem dan mekanisme sistem Perlembagaan dan politik negara dapat memenuhi keperluan masyarakat dan negara serta mewujukan budaya demokratik baharu yang menganjurkan lebih banyak keterlibatan rakyat dalam dunia politik tanah air.

“Dan meningkatkan tuntutan keperluan rakyat untuk membangkitkan aspirasi negara mengikut acuan dan keperluan rakyat berbanding keperluan politik semata-mata,” katanya.


Taliban nafi berita warga asing diculik berhampiran lapangan terbang Kabul

KABUL, 12 Muharram 1442H, Sabtu – Taliban menafikan laporan mengenai warga asing diculik berhampiran lapangan terbang Kabul, lapor Agensi Berita Xinhua memetik media tempatan pada Sabtu.

“Laporan mengenai penculikan itu hanya khabar angin. Anggota Taliban membantu memudahkan urusan semua warga asing untuk ke lapangan terbang. Kami tekad untuk memastikan keselamatan mereka,” kata jurucakap Taliban Ahmadullah Waseq.

Beliau berkata anggota Taliban turut mengiringi 150 warga India untuk memastikan mereka selamat tiba di lapangan terbang.

Pada Ahad lalu Taliban menawan Kabul, ibu negara Afghanistan berikutan itu ribuan rakyat membanjiri lapangan terbang Kabul untuk meninggalkan negara itu.

Penerbangan untuk membawa keluar penduduk termasuk warga asing dikatakan bermula sejak Sabtu dan kira-kira 5,000 tentera Amerika Syarikat dikerahkan di lapangan terbang Kabul untuk membantu proses itu.

Sekurang-kurangnya 12 terbunuh akibat ditembak dan dipijak ketika orang ramai berpusu-pusu di lapangan terbang. – Bernama


Perlu bantu PKS terus bertahan

APA itu PKS? PKS bermaksud Perusahaan Kecil dan Sederhana dimana buat sektor pembuatan, bilangan pekerja tidak melebihi 5 orang (mikro), 5 orang hingga 74 orang (kecil), 75 orang hingga 200 orang (sederhana). Manakala buat sektor perkhidmatan dan sektor lain, bilangan pekerja tidak melebih 5 orang (mikro), 5 orang hingga 29 orang (kecil), dan pekerja 30 hingga 75 (sederhana).

Menurut Jabatan Perangkaan Malaysia pada 29 Julai 2020, sumbangan PKS menyumbang 38.9% pada KDNK (Keluaran Dalam Negeri Kasar). Tidak lupa juga, PKS telah menggaji seramai 7.3 juta pekerja dan menyumbang 48.4% kepada guna tenaga kerja (hampir separuh datangnya daripada PKS).

Tepat 18 Mac 2020, Perintah Kawalan Pergerakan pertama diadakan di seluruh Malaysia. Seluruh dunia telah dilanda wabak penyakit Covid-19. Satu demi satu perniagaan mula tumbang, antara yang paling cepat terkesan dan paling lambat bangkit ialah perniagaan berkaitan sektor pelancongan dan penerbangan. Malah syarikat gergasi juga tidak terkecuali gulung tikar dengan menyebabkan ramai hilang pedapatan. Kesannya, jumlah golongan M40 menurun dan B40 naik dengan mendadak.

Kerajaan seharusnya membuka kembali semula sektor ekonomi dengan ‘SOP’ yang sangat ketat. Melihat suasana pandemik semasa, semua ekonomi di anggap ‘essential’ memandangkan tidak banyak yang boleh bantu pihak kerajaan. Sekurang-kurangnya mereka boleh bernafas kembali seperti biasa. Apabila ekonomi bertambah rancak, kerajaan akan mendapat kembali pendapatan yang stabil.

Bantuan bakul makanan tidak memberi impak yang besar. Rakyat mahukan jaminan pekerjaan, demi kelangsungan hidup. Pakej-pakej stimulus seperti bantuan wang tunai mesti ditambahkan lagi untuk rakyat yang dibuang kerja atau gaji dipotong, termasuk PKS. Serampang dua mata, bantuan tambahan ini secara langsung dapat mengurangkan kes pengangguran, PKS juga dapat dibantu.

Saya berpandangan bahawa pihak kerajaan boleh mempercepatkan bayaran kepada syarikat-syarikat. Semua jabatan, agensi, GLC (syarikat berkaitan kerajaan), pihak berkuasa tempatan dan mana-mana yang terlibat secara langsung harus mempercepatkan bayaran. Ada yang berbulan-bulan masih tidak dapat bayaran. Setiap bulan syarikat PKS ada komitmen yang perlu dilangsaikan. Ini termasuk bayaran gaji pekerja, bayaran kepada pembekal, bil-bil utiliti, kos menyelenggara kenderaan pengangkutan dan sebagainya. Apabila bayaran dapat dipercepatkan, ianya semestinya sangat membantu untuk melancarkan perjalanan syarikat PKS.

Bagi mereka yang masih mempunyai pendapatan yang stabil dan perniagaan yang masih rancak. Saya menyeru untuk kita sama-sama bantu sektor ekonomi kecil dan sederhana. Bagaimana cara kita boleh bantu? Berbelanjalah di kedai mereka dan menggunakan perkhimatan yang mereka tawarkan. Apabila kita bantu mereka, secara tak langsung kita dapat menggerakkan ekonomi kembali dan lebih banyak peluang pekerjaan dapat diwujudkan.

Selain itu, pihak kerajaan juga harus fokus terhadap mana-mana syarikat PKS yang berdaya maju dan berpotensi jauh untuk dikembangkan, sehingga dapat mengembangkan produk mereka ke luar negara. Selain daripada bantuan modal kewangan, kerajaan juga boleh membantu dari segi bantuan dokumentasi (disini ramai usahawan terkandas kerana kurang pengalaman) dan bantuan pemasaran yang sesuai dengan sesebuah syarikat tersebut.

Syarikat PKS kita terlalu banyak yang berpotensi jauh. Jika tiada bantuan sewajarnya dari kerajaan, tiada sokongan padu daripada masyarakat, pasti kita tidak akan berkembang jauh dan sangat rugi untuk kita pada masa akan datang. Berkembangnya sektor PKS, akhirnya akan mendatangkan kembali manfaat kepada kita semua.

Muhammad Sulhi b Md Nazir
Setiausaha Pemuda
ISMA Iskandar Puteri

Sumber:
1. https://www.smecorp.gov.my/index.php/my/polisi/2020-02-11-08-01-24/sme-definition
2. https://www.smecorp.gov.my/images/press-release/2020/PR_3ogosBM.pdf


Keluasan tanah rizab Melayu di Pahang 436,910.47 hektar

KUANTAN, 27 Syaaban 1443H, Rabu – Jumlah keseluruhan keluasan tanah rizab Melayu (TRM) di Pahang yang diwartakan di bawah Enakmen Rizab Melayu (ERM) adalah seluas 436,910.47 hektar setakat 25 Februari lepas, kata Menteri Besar, Datuk Seri Wan Rosdy Wan Ismail.

Beliau berkata, TRM yang strategik dan berpotensi terutamanya dari sudut ekonomi akan dibangunkan mengikut kesesuaian dan keperluan khususnya untuk masyarakat Melayu setempat.

Katanya, antara pendekatan dilakukan adalah dengan melaksanakan pembangunan Skim Tanah  Rakyat (STR) yang mana adalah satu bentuk pembangunan berkonsepkan Rancangan Tanah Kelompok (RTK).

Menurut beliau, TRM yang dibangunkan menerusi pendekatan ini adalah sama ada dijadikan lot kediaman atau diusahakan dengan aktiviti pertanian dengan objektif untuk meningkatkan lagi taraf sosioekonomi masyarakat Melayu.

“Melalui inisiatif ini juga kerajaan negeri dapat memanfaatkan strategi serampang dua mata yang mana sesebuah kawasan TRM bukan sahaja dibangunkan malah keluasan sedia ada turut dapat ditingkatkan.

“Sejumlah 7,814.37 hektar keluasan kawasan TRM telah dapat ditambah daripada jumlah keseluruhan kawasan TRM sedia ada menerusi pelaksanaan STR. Selain itu,TRM turut dibangunkan bagi projek perumahan untuk memudah cara pemilikan rumah dalam kalangan masyarakat Melayu,” katanya.

Wan Rosdy berkata demikian pada Persidangan Dewan Undangan Negeri (DUN) Pahang di Wisma Sri Pahang di sini hari ini semasa menjawab soalan Datuk Mustapa Long (BN-Padang Tengku) yang ingin tahu jumlah TRM terkini dan perancangan kerajaan negeri untuk membangunkan kawasan berkenaan.-  Bernama


Pemegang Amanah YAB hanya ‘boneka’ dikawal Zahid: Pendakwaan

KUALA LUMPUR, 5 Rabiulawal 1443H, Selasa – Ahli Lembaga Pemegang Amanah Yayasan Akalbudi (YAB) hanyalah ‘boneka’ dikawal oleh Datuk Seri Dr Ahmad Zahid Hamidi dan pelantikan mereka hanya untuk memenuhi kerusi jawatan yayasan itu, Mahkamah Tinggi hari ini diberitahu.

Timbalan Pendakwa Raya, Datuk Raja Rozela Raja Toran berkata, kesemua ahli lembaga pemegang amanah itu tidak membuat sebarang sumbangan dan semua arahan itu datang daripada Ahmad Zahid.

“YAB pada dasarnya adalah beliau (Ahmad Zahid) kerana beliau adalah penyumbang utama kepada yayasan itu. Pemegang amanah yang lain hanyalah boneka. Seolah-olah Samsuri (Samsuri Tun), Prof Zulkifli (Dr Zulkifli Senteri), Nabil (Muhammad Nabil Saleh) dan Datuk Khairuddin (Datuk Khairuddin Tarmizi) dilantik semata-mata untuk memenuhi kerusi (lembaga pemegang amanah).

“Ahmad Zahid adalah orang yang mengawal di belakang YAB dan di samping itu, beliau adalah penandatangan tunggal cek YAB. Tertuduh berada dalam kedudukan yang membolehkannya menggunakan dana yayasan, sesuai dengan kehendak dan keinginannya,” hujah Raja Rozela di akhir kes pendakwaan dalam perbicaraan kes rasuah Ahmad Zahid.

Beliau menambah, Ahmad Zahid juga mempunyai keupayaan untuk menentukan aliran masuk dan keluar dana YAB.

“Pendakwaan berhujah bahawa tertuduh sebenarnya telah menggunakan kuasanya apabila beliau secara tidak jujur menyalahgunakan dana YAB untuk kepentingan peribadinya,” katanya.

Raja Rozela seterusnya berhujah bahawa pada 4 April 2012, Ahmad Zahid menjadikan dirinya penandatangan tunggal bagi akaun bank YAB.
“Resolusi itu ditandatangan tertuduh, Muhammad Nabil dan Khairuddin. Pertukaran penandatangan ini berkuat kuasa pada 20 Jun 2013, seperti yang dinyatakan dalam Borang Kemas kini Tandatangan,” tambahnya.

Ahmad Zahid, 68, berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit milik YAB.

Perbicaraan di hadapan Hakim Datuk Collin Lawrence Sequerah bersambung esok. – Bernama


Mat Sabu dedah ada tokoh politik mahu guling Ismail Sabri

BANGI, 29 Rabiulawal 1444H, Rabu – Seorang tokoh politik popular merancang menggulingkan Perdana Menteri, Datuk Seri Ismail Sabri Yaakob lebih awal, demikian dakwa Presiden Parti Amanah Negara (AMANAH), Mohamad Sabu.

Beliau berkata, tokoh politik popular itu hadir menemuinya untuk mencari jalan kerjasama bagi menggulingkan pentadbiran kerajaan pimpinan Ismail Sabri, sebelum pengumuman pembubaran Parlimen, baru-baru ini.

Mohamad atau dikenali Mat Sabu bagaimanapun tidak mendedahkan nama ahli politik dimaksudkannya itu, termasuk daripada parti mana.

Tokoh politik berkenaan dikatakan turut berjumpa beberapa pemimpin Pakatan Harapan (PH) lain termasuk Datuk Seri Anwar Ibrahim.

Difahamkan, pertemuan itu bermotifkan matlamat sama iaitu untuk meraih sokongan, sekali gus bergabung membentuk kerajaan baharu.

“Dia datang jumpa kami berkali-kali. Dia kata ‘Mat tolonglah Mat, sokong kami kali ini, saya nak jadi perdana menteri’.

“Kalau Ismail Sabri tak membubarkan Parlimen, manakala Yang di-Pertuan Agong (juga) tidak mahu membubarkan Parlimen, itu bermakna perdana menteri baharu akan dilantik,” katanya.

Mohamad bagaimanapun enggan menerima ajakan itu dan lebih rela berdepan pembubaran Parlimen bagi memberi laluan pilihan raya dilaksanakan.

“Saya kata, takkanlah kita nak ikut Britain yang mana perdana menteri silih berganti dalam masa 44 hari, (sedangkan) dasar Ismail Sabri belum lagi berjalan, dah nak datang perdana menteri baharu pula.

“PH menolak hasrat tokoh politik itu, kita kata ‘enough is enough’ (cukup-cukuplah). Kamu bubar saja Parlimen dan kita berdepan dengan pilihan raya walaupun (kemungkinan) banjir,” katanya seperti dilapor BH.

Terdahulu, Ismail Sabri mengumumkan pembubaran Parlimen berkuat kuasa 10 Oktober bagi membuka laluan kepada PRU15.

Pengumuman itu dibuat hanya beberapa hari selepas Belanjawan 2023 dibentang, di kala spekulasi PRU15 akan diadakan sebelum akhir tahun.


TH saran pendeposit berumur 18 tahun ke atas tukar ke akaun dewasa

KUALA LUMPUR, 17 Muharram 1443H, Khamis – Lembaga Tabung Haji (TH) menyarankan pendeposit khususnya yang melebihi umur 18 tahun tetapi masih memegang Akaun Kanak-kanak di bawah jagaan, supaya bertukar status kepada Akaun Dewasa.

Pengarah Eksekutif Operasi TH, Mustakim Mohamad berkata, hampir 700,000 pemegang Akaun Kanak-Kanak melebihi umur 18 tahun dikenal pasti dan pemegang akaun itu yang telah menukar status akan mentadbir akaun masing-masing bermula 1 Disember tahun ini.

“Akaun itu akan dibekukan daripada melakukan sebarang transaksi pengeluaran, selain status link akaun antara akaun penjaga di bank dan akaun kanak-kanak di TH akan terbatal serta pendaftaran haji juga tidak dapat dilakukan,” katanya dalam kenyataan hari ini.

Bagaimanapun, beliau berkata akaun berkenaan masih boleh menerima transaksi simpanan daripada semua saluran yang disediakan TH termasuk di platform JomPay dan THiJARI.

TH menasihatkan orang ramai terutama ibu bapa dan penjaga yang mempunyai akaun jagaan bagi anak yang berumur 18 tahun ke atas supaya datang bersama anak tersebut ke cawangan TH bagi menukar status ke Akaun Dewasa agar tidak timbul kesulitan pada masa akan datang.

TH mengambil langkah itu bagi memastikan semua akaun pendeposit yang mencapai 18 tahun diuruskan oleh pendeposit sendiri dan rekod maklumat serta biometrik pendeposit itu dikemas kini.

Selain itu, pendeposit perlu memastikan akaun TH berstatus aktif untuk terus menikmati manfaat seperti simpanan dijamin kerajaan, menerima agihan keuntungan, zakat ditunaikan, patuh syariah, dikecualikan cukai pendapatan dan boleh turut serta dalam pelbagai kempen yang dijalankan TH.

Menurut kenyataan itu, pendeposit hanya perlu melakukan satu transaksi simpanan atau pengeluaran bagi memastikan akaun kekal berstatus aktif.

Orang ramai boleh merujuk laman web rasmi TH di www.tabunghaji.gov.my atau talian khidmat pelanggan (THCC) di 03-6207 1919 untuk pertanyaan lanjut. – Bernama


PDRM buka kertas siasatan tuntutan waris kesultanan Sulu

BANGI, 10 Zulkaedah 1444H, Selasa – Polis Diraja Malaysia (PDRM) mengesahkan telah menerima satu laporan dibuat Ketua Pengarah Bahagian Hal Ehwal Undang-undang (BHEUU) Jabatan Perdana Menteri (JPM), Datuk Seri Khairul Dzaimee Daud terhadap sekumpulan penuntut yang mendakwa pewaris Kesultanan Sulu.

Ketua Polis Negara, Tan Sri Acryl Sani berkata, laporan itu dibuat susulan tuntutan oleh kumpulan berkenaan melalui notis timbang tara yang diserahkan kepada kerajaan Malaysia pada 30 Julai 2019.

Beliau berkata, kumpulan itu membuat tuntutan membabitkan anggaran melebihi AS$32 bilion, sekali gus menjadi satu ancaman kepada keselamatan negara.

“Susulan laporan polis tersebut, PDRM melalui Unit Siasatan Jenayah Terkelas (USJT), Jabatan Siasatan Jenayah Bukit Aman telah membuka kertas siasatan di bawah Seksyen 124(K) Kanun Keseksaan iaitu sabotaj.

“PDRM memandang serius sebarang elemen yang boleh menganggu gugat ketenteraman awam khususnya perbuatan sabotaj terhadap keselamatan, kedaulatan dan kestabilan negara serta memberi jaminan siasatan terperinci berhubung perkara tersebut akan dilaksanakan,” katanya dalam kenyataan pada Selasa.


Jangan heret raja dalam isu politik

SUNGAI BESAR, 4 Muharam 1445H, Sabtu – Ahli politik tidak seharusnya mengheret institusi diraja termasuk Yang di-Pertuan Agong dalam perbincangan politik, kata Perdana Menteri, Datuk Seri Anwar Ibrahim.

Beliau berkata, ini kerana kedudukan dan martabat Raja-raja Melayu berbeza dengan rakyat dan seharusnya kedaulatan institusi beraja dijunjung semua pihak.

“Jadi jangan heret Yang di-Pertuan Agong dalam perbincangan kita. Ini tidak, cakap mana ada Yang di-Pertuan Agong kata sokong Kerajaan Perpaduan, suruh bersama bentuk perpaduan,” katanya.

Beliau berkata demikian semasa berucap merasmikan Mini Karnival Usahawan Desa (KUD)@ Sungai Besar dan Sentuhan Kasih Desa Selangor di Stadium Sungai Besar, Sabak Bernam hari ini. Turut hadir Timbalan Perdana Menteri Datuk Seri Dr Ahmad Zahid Hamidi.

“Kita semua ada Raja-raja dan Yang di-Pertuan Agong. Jangan samakan Raja dengan kita. Raja tak boleh cakap dan kempen macam ini, Raja jaga taraf baginda. Sebab itu kita kata kedaulatan ke bawah Duli Yang Maha Mulia,” katanya.

Justeru, Anwar berkata, semua pihak tidak seharusnya menyinggung Raja-raja Melayu, atau harus menanggung tindakan undang-undang dikenakan terhadap mereka.

“Kalau saya berbeza pandangan, saya pergi menghadap, ampun Tuanku patik rasa begini dan begini, begitulah caranya. Ini saudara-saudari kena faham,” katanya. – Bernama


Bahaya BSD, jenayah syariah bakal terhapus

BANGI, 22 Rabiulawal 1444H, Rabu – Rakyat yang memegang teguh kepada asas Perlembagaan wajar bangkit menolak dan membantah penggunaan Doktrin Struktur Asas (BSD) oleh Mahkamah Persekutuan.

Pengamal undang-undang, Lukman Sheriff berkata, ramai masih tidak tahu bahawa ada dua masalah besar di mahkamah iaitu BSD dan kes Iki Putra.

Jelasnya, BSD memberi kuasa kehakiman sepenuhnya ke atas mahkamah sivil bagaimanapun Mahkamah Syariah tiada kuasa kehakiman.

“Keduanya Iki Putra yang kita kalah 9-0. Tak mungkin kita menang lagi apabila hakim hampir sama.

“Selagi mana kita tidak berani mempertahankan hak kita, selagi itu ‘keretapi’ meluru tanpa batasan. Selagi itu kita dipijak,” katanya menerusi hantaran di Facebook beliau.

Menurutnya, menerusi pelaksanaan itu juga jenayah syariah bakal terhapus dan luput.

Dalam kes ini katanya, bukan sahaja hudud dicabar tetapi juga jenayah syariah sedia ada seperti berjudi dan minum arak.

“Kalau ini jatuh seluruh undang-undang negeri lain pun jatuh. Bukan sahaja yang kita kejar tak dicapai yang terkendong pun tercicir.

“Kita mesti bangkit. Berapa lama kita hendak duduk diam? Kita perlu berani nyatakan kepada mahkamah bahawa kita tolak dan bantah BSD. Lepas itu kita pinda Perlembagaan.

“Mahkamah Syariah adalah satu institusi yang beratus tahun sejarahnya. Dulu gah mempunyai bidang kuasa luas sehinggalah British datang.

“Itupun British akui Islamic law adalah ‘law of the land’. Kini mahkamah tetapkan Mahkamah Syariah hanya tahap tribunal bawahan tiada berbeza dari tribunal konsumer,” katanya kesal.


Dunia Islam kehilangan tokoh jihad menggerunkan Yahudi dan Barat

1. MENDAPAT perkhabaran pulangnya Syeikh Dr Yusuf al-Qardhawi ke rahmatullah sebelum Maghrib hari ini. Ketika itu saya di dalam kereta sedang bersiap di depan Masjid Tengku Ampuan Jemaah Bukit Jelutung untuk kuliah Maghrib.

2. Segala perkara yang difikirkan hari ini melayang, termasuklah nota kuliah yang sudah disiapkan lewat petang tadi. Sama ada terkejut atau sebak, tidak dapat dipastikan perasaan dalam diri ketika itu. Lalu kuliah Maghrib hari ini hanya bercerita tentang Almarhum Dr Yusuf al-Qardhawi sahaja. Berkongsi apa-apa yang terlintas dari tulisannya dan sejarah hidupnya yang penuh liku-liku.

3. Saya dan rakan-rakan sebaya yang sama-sama belajar di Mesir boleh dikatakan membesar dengan pemikirannya. Buku-bukunya yang banyak, ditelaah satu persatu bahkan ada beberapa yang dijadikan sebagai bahan diskusi beramai-ramai dari kulit ke kulit. Setiap ada kelapangan masa, kami ke maktabah Wahbah atau Darul Wafa untuk mencari bukunya. Setiap kali pesta buku antarabangsa pada bulan Januari atau Februari, buku-buku barunya akan sentiasa dicari.

4. Beliau menulis lebih dari 170 buku. Tulisannya adalah kajian ilmiah yang memberikan pandangan tajam terhadap isu semasa sama ada dalam masalah syariah atau dakwah dan lainnya. Ideanya sentiasa segar dan unik. Bahasanya mudah difahami walaupun membincangkan topik yang berat.

5. Fatwa-fatwanya ditunggu-tunggu oleh semua. Sebahagiannya seperti fatwa tentang operasi berani mati di Palestin memberikan rasa sakit hati kepada Yahudi dan sekutunya. Beliau berani menyanggahi pandangan dan pendirian salah termasuklah dari kerajaan Qatar yang memberikannya kewarganegaraan.

6. Dunia Islam kehilangan seorang ilmuwan yang mempraktikkan ilmunya di alam nyata. Dunia Islam juga kehilangan tokoh jihad yang menggerunkan Yahudi dan Barat. Dunia Islam akan sentiasa merindui susuk tubuh ini yang telah mengasaskan badan ulamak sedunia yang menggabungkan ulamak dari segenap ceruk rantau pelbagai bangsa bernaung di bawahnya. Dunia Islam akan rasa kekosongan apabila tiada lagi fatwa-fatwanya merungkaikan permasalahan semasa.

7. Moga Allah merahmati ruhnya dan menempatkannya di dalam nikmat abadi di alam barzakh sebelum nantinya dianugerahkan syurga seluas langit dan bumi.

Ustaz Muhammad Fauzi Asmuni
Presiden Ikatan Muslimin Malaysia (ISMA)


Tak ada satu pun badan antarabangsa jaga kepentingan umat, negara Islam

BANGI, 3 Syawal 1442H, Sabtu – Sudah tiba masa negara-negara Islam membina kekuatan sendiri serta membentuk kesatuan ummah berpaksikan kepada iman dan ukhuwah daripada berteduh di bawah Pertubuhan Bangsa-Bangsa Bersatu (PBB).

Ini kerana, dua paksi itu akan dapat membina kekuatan yang mampu berhadapan dengan musuh utama iaitu Yahudi Zionis serta bukan Islam yang menguasai dunia sekarang ini.

Selain itu, badan-badan antarabangsa yang ada juga tidak boleh diharapkan kerana semuanya berpihak kepada Yahudi melalui percaturan ‘Elit Global’.

Ketua Perhubungan Ikatan Muslimin Malaysia (ISMA) Negeri Kelantan, Ustaz Sharipudin Abdul Kadir berkata, tidak ada satu pun agensi atau badan antarabangsa yang menjaga kepentingan umat dan negara Islam.

“Tidak ada istilah perdamaian dengan Yahudi Zionis. Tetapi mereka menguasai agensi-agensi antarabangsa. Matlamat Yahudi hanyalah merosakkan dunia walaupun mereka juga berada di dunia yang sama.

“Inilah gambaran manusia apabila mereka telah sesat akan lebih teruk daripada binatang. Yahudi tidak akan berbuat baik untuk selama-lamanya kerana kalamullah sendiri telah menyifatkan mereka sedemikian,” katanya dalam satu kenyataan.

Meskipun mengakui bangsa berkenaan mempunyai keupayaan intelek yang tinggi, Ustaz Sharipudin berpendirian mereka adalah bangsa yang rosak akhlak, emosi dan intelek kerana menggunakan kelebihan sedia ada untuk membuat kerosakan.

“Mereka adalah jelmaan dajjal berwajah manusia. Inilah bangsa Yahudi. Sebelum berlaku qiyamah mereka merosakkan dunia dan isinya termasuk manusia dengan seburuk-buruknya. Mereka bukan menyeru untuk memasuki agama mereka. Tetapi mereka menyeru kepada kemungkaran dan keburukan.

“Yahudi mahu melihat dunia ini berada dalam kerosakan dan kemungkaran. Oleh itu, sudah tiba masanya umat Islam perlu membina kekuatan mereka sendiri tanpa bergantung kepada badan-badan dunia yang ditubuhkan oleh Yahudi untuk menguasai dunia dengan kerosakan.

“Tidak ada satu pun badan dunia yang berpihak kepada umat Islam, sama ada yang fokus kepada ekonomi, pendidikan, politik, kebajikan dan lain lain,” katanya.

Mengulas dari segi konteks hubungan antarabangsa pula, Ustaz Sharipudin berkata, percaturan dunia adalah menjajah dan merampas.

“Sebab itu kita lihat berlaku penindasan dan kezaliman di seluruh dunia, semuanya dicatur oleh agensi antarabangsa yang dikuasai oleh Yahudi. Semestinya percaturan mereka adalah untuk merosakkan dunia keseluruhannya walaupun mereka mendiami dunia yang sama.

“Nafsu jahat melebihi binatang maka tindakan mereka tidak akan sekali kali memberi kebaikan untuk manusia keseluruhannya hingga akhir zaman. Lebih lebih lagi terhadap umat Islam.

“Gerakan Yahudi adalah berbentuk global bukan setempat. Yahudi menggunakan proksi-proksi mereka untuk menguasai dunia mengikut perancangan mereka. Kaedah merampas dan menguasai sesebuah negara merupakan asas penting dalam gerakan mereka,” katanya.

Malaysia juga tidak terlepas dari perancangan mereka – walaupun mereka tidak berada secara zahir di negara ini tetapi proksi mereka sudah bertapak di negara kita, ulasnya lagi.

“Amaran Dr Yusof Al Qardhawi supaya bangsa Melayu berhati-hati dengan satu bangsa yang cuba menguasai Malaysia dan beliau menyifatkan bangsa tersebut adalah Yahudi ke dua di sebelah Timur,” katanya.


Tarik permit operasi pengeluar arak ‘Timah’

Oleh Zuhayati Yazid

BANGI, 14 Rabiulawal 1443H, Khamis – Kerajaan perlu bertindak tegas dengan menarik balik permit operasi pengeluar arak jenama ‘Timah’ kerana seolah tidak menjaga sensitiviti masyarakat Islam di negara ini.

Ahli Majlis Ulama Ikatan Muslimin Malaysia (Isma), Ustaz Bilal Jailani berkata, pihak berkuasa boleh menghentikan malapetaka ini melalui kuasa pentadbiran yang ada.

“Tarik sahaja permit operasi yang diberikan kepada mereka, selesailah isu ini.

“Pada masa sama, ebagai rakyat yang cintakan kesihatan dan keharmonian negara, kita boleh lancarkan boikot dan ‘perang bawang siber’ kepada syarikat pengusaha minuman keras dan semua sekutunya,” katanya.

Beliau berkata demikian sebagai mengulas pengeluaran sejenis wiski buatan Malaysia diberi nama ‘Timah’ yang tular di media sosial.

Keadaan itu menyebabkan Mufti Pulau Pinang, Datuk Seri Wan Salim Wan Mohd Noor menggesa kerajaan mengarahkan syarikat terbabit segera menukar jenama ‘Timah’ berserta gambar pada botol yang digunakan, demi memelihara suasana harmoni di antara pelbagai kaum di negara ini.

Bagi masyarakat Melayu, ‘Timah’ adalah singkatan daripada Fatimah iaitu nama puteri Nabi Muhammad SAW yang amat dihormati oleh umat Islam.

Ustaz Bilal berkata, logiknya tiada keperluan untuk syarikat berkenaan melancarkan minuman berkenaan selain untuk mencari keuntungan semata-mata.

“Mereka adalah kapitalis jijik yang mahu mengaut keuntungan atas kebodohan orang lain.

“Mereka juga adalah syarikat yang paling tiada nilai, jadi seharusnya hentikan malapetaka ini melalui kuasa administratif yang ada,” katanya.

Mengulas lanjut, Ustaz bilal mengakui pelik dengan segelintir pihak yang mengangungkan arak sehingga mengenangkan sejarah ‘najis’ masuk ke Tanah Melayu.

“Isu arak ini mudah saja, ia adalah musuh besar kemanusiaan. Orang yang minum arak adalah tak manusiawi jadi kenapa kita nak benarkan manusia rosakkan diri.

“Kerja-kerja mengagungkan itu, adalah sama saja seperti mengenang komunis menjarah tanah air, atau Alfonso de Albuquerque melanggar istana Melaka,” katanya.


Vaksin: Pasangan suami isteri boleh dapatkan slot temu janji sama

KUALA LUMPUR, 7 Ramadan 1442H, Isnin – Pasangan suami isteri boleh menghubungi talian ‘hotline’ pendaftaran vaksin untuk mendapatkan slot temu janji sama jika mereka mendaftar secara berasingan, kata Khairy Jamaluddin.

Menteri Penyelaras Program Imunisasi COVID-19 Kebangsaan (PICK) itu berkata, mereka boleh mengatur slot temu janji yang sama jika mereka berdua layak mendapat vaksin pada fasa kedua.

“Terdapat permintaan untuk slot temu janji yang sama untuk suami dan isteri. Sekiranya pasangan mereka disenaraikan sebagai tanggungan pada aplikasi MySejahtera, mereka akan diberi tarikh temu janji yang sama.

“Tetapi bagi mereka yang mendaftar secara berasingan, misalnya, melalui aplikasi MySejahtera masing-masing, ada kemungkinan mereka akan mempunyai slot temu janji yang berbeza.

“Sekiranya demikian, mereka boleh menghubungi talian ‘hotline’ kami untuk meminta tarikh temu janji vaksin pada hari dan waktu yang sama,” katanya pada sidang media bersama COVID-19 Immunisation Task Force, hari ini.

Beliau berkata, ia adalah untuk pasangan, atau untuk individu dan tanggungan mereka, yang layak menerima vaksin pada program vaksinasi fasa kedua.

Nombor hotline pendaftaran vaksin adalah 1800-888-828.


India hantar 2,000 tan metrik gandum lagi ke Afghanistan

NEW DELHI, 20 Syawal 1443H, Sabtu – India menghantar 2,000 tan metrik gandum ke Afghanistan sebagai bantuan kemanusiaan menggunakan laluan darat di sempadan Attari-Wagah, Pakistan, semalam.

Pesuruhjaya Kastam, Rahul Nangare berkata, India sebelum ini berjanji menyediakan 50,000 tan metrik gandum ke Afghanistan.

“Sebelum ini 10,000 tan metrik gandum telah selamat dihantar di Afghanistan selepas berdepan krisis makanan yang kritikal.

“Daripada baki 40,000 tan metrik, hari ini kami hantar 2,000 tan metrik lagi,” katanya.

Awal tahun ini, India memberi jaminan untuk menghantar 50,000 tan metrik gandum sebagai bantuan kemanusiaan ke Afghanistan melalui jalan darat menggunakan laluan sempadan Pakistan.

Konsainan pertama bantuan kemanusiaan tersebut pada 26 Februari lalu, sebanyak 2,500 tan metrik gandum berjaya dihantar melalui Jalalabad, Pakistan.

Konvoi kedua pula berjaya dilakukan pada 3 Mac dengan membawa masuk sebanyak 2,000 tan metrik.

Manakala bantuan ketiga dan keempat masing-masing sebanyak 2,000 tan metrik adalah pada 8 dan 15 Mac lalu.

Pada November 2021, kerajaan Pakistan meluluskan kebenaran khas menggunakan pengangkutan yang membawa bekalan gandum dan peralatan perubatan sebagai bantuan kemanusiaan dari India ke Afghanistan.

Bantuan berkenaan menggunakan laluan sempadan Wagah di Pakistan atas dasar yang luar biasa dengan tujuan kemanusiaan. – Agensi


Keadaan kesihatan Tun M ada peningkatan

BANGI, 22 Jamadilakhir 1443H, Selasa – Keadaan kesihatan bekas Perdana Menteri, Tun Dr Mahathir Mohamad hari ini menunjukkan peningkatan, selain sudah mempunyai selera makan yang bertambah baik.

Anaknya, Datin Paduka Marina Mahathir memaklumkan bahawa Dr Mahathir juga sempat berseloroh dengan ahli keluarga yang berada di sisi beliau di Institut Jantung Negara (IJN).

Katanya, beliau turut diberitahu mengenai ucapan selamat yang disampaikan oleh ramai pihak termasuk pemimpin-pemimpin negara asing serta orang ramai.

“Tun Dr Mahathir berserta keluarga, berasa terharu dan mengucapkan terima kasih kepada semua yang mendoakan agar beliau segera pulih.

“Beliau juga memohon agar orang ramai tidak terlalu bimbang mengenai keadaan kesihatannya,” katanya dalam kenyataan, hari ini.

Marina berkata, Dr Mahathir akan terus mendapatkan rawatan di IJN di bawah pengawasan pakar tempatan.

Buat masa ini, pihak IJN masih tidak membenarkan pelawat selain daripada keluarga terdekat, katanya.

Sebelum ini, Dr Mahathir disahkan berada dalam Unit Rawatan Koronari (CCU), IJN.

Beliau sebelum ini dimasukkan ke IJN pada 7 Januari lalu dan dibenarkan keluar pada 13 Januari lepas.


IPU tidak sihat di tiga bahagian Sarawak

KUCHING, 20 Safar 1445H, Rabu – Bacaan indeks pencemar udara (IPU) di tiga bahagian di Sarawak telah mencecah tahap tidak sihat dalam tempoh 1 dan 4 September lepas berikutan aktiviti pembakaran terbuka yang berlaku di negara jiran.

Timbalan Menteri Tenaga dan Kelestarian Alam Sekitar Sarawak, Dr Hazland Abang Hipni berkata, bacaan IPU tidak sihat itu direkodkan di Sri Aman, Kuching dan Serian.

“Bacaan IPU direkodkan di Sri Aman dalam lingkungan 100-155 manakala, bacaan IPU di Kuching dan Serian mula mencatatkan bacaan tidak sihat mulai 4 September,” katanya dalam satu kenyataan hari ini.

IPU Jabatan Alam Sekitar (JAS) menetapkan bacaan di bawah 50 sebagai baik, 51-100 (sederhana), 101-200 (tidak sihat), 201-200 (sangat tidak sihat) dan lebih 300 (berbahaya).

Katanya, menurut data Pusat Meteorologi Khas ASEAN (ASMC) yang berpusat di Singapura, sejumlah 1,059 titik panas telah dikesan di wilayah negara jiran berdekatan pada empat hari berkenaan.

Beliau berkata, Lembaga Sumber Asli dan Alam Sekitar (NREB) Sarawak telah mengaktifkan prosedur operasi standard (SOP) sebagai kawalan dalaman untuk memastikan tiada pembakaran terbuka berlaku yang menyumbang kepada kejadian jerebu.

“(Ini) termasuk rondaan lapangan secara aktif dan pengesanan titik panas, pelaksanaan program kesedaran larangan pembakaran terbuka, tidak mengeluarkan sebarang permit pembakaran terbuka dan menguatkuasakan larangan pembakaran terbuka kepada semua pemaju projek,” katanya.- Bernama


Warisan tawar Shafie Apdal sebagai calon Perdana Menteri

KUALA LUMPUR, 12 Jamadilawal 1443H, Jumaat – Parti Warisan Sabah (Warisan) secara rasmi mengumumkan bahawa ia akan melebarkan sayapnya ke Semenanjung Malaysia.

Parti itu akan membuat penampilan sulung di luar Sabah pada Pilihan Raya Umum ke-15 (PRU15) dan telah menawarkan presidennya, Datuk Seri Mohd Shafie Apdal sebagai Perdana Menteri untuk semua rakyat Malaysia.

Dalam ucapan pada pelancaran bahagian semenanjungnya, hari ini, Shafie mengakui parti itu ‘tidak boleh memasuki pertempuran secara bersendirian’ dan ia memerlukan pakatan untuk berjaya.

Bagaimanapun, kata beliau, sekutunya perlu berkongsi prinsip yang sama.

Ahli Parlimen Semporna itu menekankan bahawa Warisan akan menjadi pilihan baharu untuk rakyat pada PRU15 dengan rancangan untuk keluar daripada sistem politik semasa yang berdasarkan kaum dan agama.

“Mesti ada perubahan sekarang, ia tidak boleh tunggu esok, minggu depan, bulan depan atau tahun depan. Kita mesti bermula hari ini. Kita mesti ada kemahuan untuk melakukan perubahan.

“Jika kita tidak melakukannya, maka kita tidak akan dapat (menggalakkan politik inklusif). Kita telah mencapai kemerdekaan lebih 60 tahun (yang lalu), namun isu kaum (masih) dipermainkan.

“Apabila kita menggunakan kaum dan agama, ia sangat memecahbelahkan,” katanya.

Shafie berkata, terdapat keperluan bagi negara untuk menghapuskan krisis kepimpinan yang sentiasa melanda parti politik merentasi jurang.


Seorang rakyat kita antara 33 kes import Singapura

SINGAPURA, 19 Jamadilawal 1442H, Ahad – Seorang warga Malaysia berusia 31 tahun merupakan salah seorang daripada 33 kes import COVID-19 di Singapura, menurut Kementerian Kesihatan Singapura (MOH).

MOH dalam data penuh yang dikeluarkan lewat Sabtu, melabelkan kes pemegang pas kerja yang tiba dari Malaysia itu, sebagai kes 58,880.

Kementerian itu menyatakan lelaki itu bersama 30 lagi mereka yang tidak bergejala, dikesan menerusi penyaringan dan pemantuan aktif pihaknya, manakala dua lagi merupakan mereka yang bergejala.

“Mereka telahpun diletakkan di bawah Notis Tinggal Di Rumah (SHN) atau diasingkan sebaik tiba di Singapura dan telah diuji ketika menjalani SHN atau pengasingan,” menurut kementerian itu.

Sehingga tengah hari Sabtu, republik itu melaporkan 33 kes baru dengan tiada kes melibatkan komuniti mahupun mereka yang tinggal di asrama pekerja, menjadikan jumlah keseluruhan kes di negara itu kini 58,662.

Sepanjang minggu lepas, tiga lagi rakyat Malaysia merupakan antara kes import COVID-19 yang dilaporkan di negara itu. – Bernama


Turki kecam pelan penempatan baharu Israel

ANKARA, 8 Jamadilakhir 1442H, Khamis – Turki mengecam rancangan negara pengganas Israel untuk membina lebih 2,500 unit penempatan haram baharu di Tebing Barat dan Baitumalqdis Timur, lapor Anadolu Agency.

Kementerian Luar Negeri dalam kenyataan semalam berkata, tindakan itu – pembinaan penempatan haram – bermakna mencegah penubuhan negara Palestin dengan integriti geografi dan mengubah status Baitulmaqdis

“Peningkatan jumlah tindakan tersebut sebelum setiap pilihan raya mencerminkan mentaliti oportunis,” katanya sambil menambah ia juga menghalang langkah mewujudkan perdamaian di wilayah tersebut.

Menerusi kenyataan itu juga, kementerian meminta masyarakat antarabangsa untuk mengambil tindakan bagi memastikan hak-hak rakyat dan wilayah Palestin dilindungi dalam menghadapi mentaliti pemerintahan Israel.

Pada Selasa lalu, Israel menerbitkan tender untuk membina 2,572 rumah peneroka baharu di Tebing Barat, termasuk 460 unit di Baitulmaqdis Timur.

Langkah itu dilakukan setelah Perdana Menteri Israel, Benjamin Netanyahu pada 11 Januari meluluskan pembinaan 800 unit penempatan di wilayah yang diduduki.

Tebing Barat, termasuk Baitulmaqdis Timur dianggap sebagai ‘wilayah yang diduduki’ di bawah undang-undang antarabangsa, menjadikan semua penempatan Yahudi di sana tidak sah. – Agensi


Kes baharu COVID-19 naik 23.4 peratus pada 10 hingga 16 Julai: KP Kesihatan

KUALA LUMPUR, 18 Zulhijjah 1443H, Isnin – Bilangan kes baharu COVID-19 pada Minggu Epidemiologi ke-28 (ME 28/2022) dari 10 hingga 16 Julai meningkat sebanyak 23.4 peratus berbanding ME 27/2022 iaitu 26,355 kes daripada 21,355 kes.

Ketua Pengarah Kesihatan Tan Sri Dr Noor Hisham Abdullah berkata kes tempatan COVID-19 pada ME ke-28 meningkat sebanyak 23.4 peratus menjadi 26,317 kes daripada 21,325 kes pada minggu sebelumnya manakala kes import meningkat sebanyak 26.6 peratus daripada 30 kes pada minggu sebelumnya kepada 38 kes.

“Bilangan kes sembuh pada ME 28/2022 meningkat sebanyak 16.8 peratus kepada 19,138 kes daripada 16,379 kes pada ME 27/2022,” katanya menerusi kenyataan hari ini.

Menurut Dr Noor Hisham, bilangan kes kematian pada ME 28/2022 menunjukkan peningkatan sebanyak 2.6 peratus (38 kes kepada 39 kes) berbanding ME 27/2022 sementara purata kes aktif setiap hari bagi ME 28/2022 adalah 38,110 iaitu peningkatan sebanyak 18.6 peratus berbanding minggu sebelumnya.

Katanya, dari 25 Jan 2020 (ME 4/2020) hingga 16 Julai 2022 (ME 28/2022), kumulatif kes baharu COVID-19 di seluruh negara adalah 4,619,045 sementara kumulatif kes sembuh sebanyak 4,540,717 dan kumulatif kes kematian 35,848 manakala kumulatif kluster adalah 7,026 dengan 12 kluster aktif.

Dr Noor Hisham berkata secara keseluruhan, jumlah kemasukan pesakit COVID-19 ke fasiliti kesihatan seperti hospital dan Pusat Kuarantin dan Rawatan COVID-19 (PKRC) awam bagi setiap 100,000 penduduk meningkat sebanyak sembilan peratus pada ME 28/2022 berbanding ME 27/2022.

Katanya, jumlah kemasukan pesakit COVID-19 ke hospital awam bagi setiap 100,000 penduduk meningkat sebanyak 33 peratus, dengan pesakit kategori satu dan dua meningkat 33 peratus manakala pesakit kategori tiga, empat dan lima turut mencatatkan peningkatan sama.

Menurut Dr Noor Hisham, peratusan pengisian katil fasiliti COVID-19 pada ME 28/2022 bagi katil bukan kritikal meningkat sebanyak dua peratus; katil Unit Rawatan Rapi (ICU) meningkat sebanyak tiga peratus; dan tiada perubahan pada katil PKRC.

Beliau berkata kes-kes positif COVID-19 yang dipantau oleh Pusat Penilaian COVID-19 (CAC) di seluruh negara telah menunjukkan peningkatan berdasarkan perbandingan data CAC fizikal yang dilaporkan pada ME 27/2022 dan ME 28/2022.

“Bilangan kedatangan pesakit ke CAC meningkat sebanyak 23.1 peratus, bilangan kes COVID-19 baharu yang menjalani pemantauan di rumah meningkat sebanyak 41.3 peratus dan bilangan kes COVID-19 yang dirujuk CAC ke PKRC dan hospital meningkat sebanyak 18.2 peratus,” katanya.

Dr Noor Hisham berkata trend kes aktif harian COVID-19 yang dipantau secara maya (CAC Maya) pada akhir ME 28/2022 meningkat 33.8 peratus berbanding pada akhir ME 27/2022 iaitu daripada 53,306 kes kepada 71,326 kes.

Mengenai survelan Penyakit Seperti Influenza (ILI) dan Jangkitan Pernafasan Akut Teruk (SARI) COVID-19, beliau berkata sehingga ME 28/2022, hasil survelan COVID-19 di lokasi sentinel seluruh negara mendapati kadar positif sampel ILI bagi COVID-19 pada ME 28/2022 meningkat sebanyak 8.5 peratus daripada 10.6 peratus pada ME 27/2022 kepada 11.5 peratus pada ME 28/2022 dan kadar positif sampel SARI bagi COVID-19 kekal sifar peratus pada ME 28/2022. – Bernama


Malaysia, Arab Saudi tubuh jawatankuasa kukuh kerjasama

PUTRAJAYA, 1 Rabiulawal 1442H, Ahad – Malaysia dan Arab Saudi telah bersetuju membentuk Jawatankuasa Strategik Peringkat Tinggi bagi meningkatkan kerjasama dalam pelbagai bidang yang mempunyai kepentingan bersama.

Menteri Luar Datuk Seri Hishammuddin Tun Hussein berkata beliau dan Menteri Luar Arab Saudi Putera Faisal Farhan Al-Saud akan menjadi pengerusi bersama jawatankuasa itu.

Beliau berkata Malaysia dan Arab Saudi bersetuju bahawa selain meningkatkan usaha bersama dalam memerangi pandemik COVID-19, tumpuan harus diberikan kepada kerjasama dalam era pasca pandemik yang akan menjadi fokus Jawatankuasa Strategik Peringkat Tinggi.

“Ini penting kerana COVID-19 bukan hanya memberi kesan negatif terhadap kesihatan dan keselamatan rakyat kita tetapi juga menjejaskan ekonomi, sekuriti makanan dan rangkaian bekalan selain perkhidmatan sosial,” menurutnya dalam kenyataan di sini hari ini.

Oleh itu, Hishammuddin berkata melalui jawatankuasa tersebut, Malaysia dan Arab Saudi akan menjalin kerjasama erat bagi memastikan pemulihan ekonomi kedua-dua negara susulan kemerosotan ekonomi global.

Beliau berkata Malaysia dan Arab Saudi juga akan bekerjasama rapat untuk menstabilkan sekuriti makanan serta mencergaskan semula rangkaian bekalan antara kedua-dua negara selain membantu rakyat yang berdepan kesan krisis COVID-19.

Kedua-dua negara akan turut memulakan perbincangan awal mengenai Kuota Haji bagi 2021, jumlah rakyat Malaysia yang dibenarkan menunaikan Umrah serta prosedur operasi standard (SOP) mengerjakan ibadat Haji dan Umrah, jika dibenarkan, sebelum vaksin COVID-19 ditemui.

“Memandangkan Arab Saudi dijangka melonggarkan sekatan sempadan antarabangsanya mulai 1 Januari 2021, keputusan ini membayangkan bahawa ibadat Haji dan Umrah mungkin dibenarkan bagi jemaah antarabangsa, dengan satu set SOP yang telah ditentukan,” katanya.

Bagaimanapun, Hishammuddin berkata meskipun belum ada kata putus daripada Kerajaan Arab Saudi berhubung ibadat Haji dan Umrah serta kaedah menunaikannya, kedua-dua negara bersetuju bahawa perbincangan serta perancangan awal melalui Jawatankuasa Strategik Peringkat Tinggi adalah penting supaya mereka akan lebih bersedia selepas sebarang keputusan dibuat pada masa akan datang.

Katanya beliau amat menghargai komitmen Kerajaan Arab Saudi untuk bersama-sama menubuhkan jawatankuasa itu dan percaya ia akan memanfaatkan kedua-dua negara.

Hishammuddin berkata pada awal tahun ini, Arab Saudi telah menyumbang lebih tujuh juta unit peralatan perubatan kepada Malaysia, menjadikan negara itu penyumbang terbesar yang menghulurkan bantuan berkaitan COVID-19 untuk negara ini. – Bernama


Elak jadi hinaan, semak semula keputusan kalimah Allah: Mufti Pahang

Oleh Siti Hafidah Abd Ghaffar

BANGI, 27 Rejab 1442H, Khamis – Bukan sahaja dibimbangi mendatangkan kekeliruan kepada umat Islam, keputusan Mahkamah Tinggi berhubung penggunaan kalimah Allah dalam penerbitan pendidikan agama Kristian juga dilihat bercanggah dengan fatwa.

Semalam, Mahkamah Tinggi memutuskan penganut agama Kristian boleh menggunakan kalimah Allah dan tiga perkataan lain, dalam penerbitan agama itu, untuk pendidikan dalam komuniti mereka.

Selain kalimah Allah, penggunaan perkataan iaitu solat, Kaabah dan Baitullah juga dibenarkan kepada orang Kristian.

Atas faktor bimbang, rata-rata umat Islam negara ini meluahkan rasa kesal dan kecewa dengan keputusan berkenaan.

Menurut Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar, walaupun terdapat syarat dikenakan iaitu penafian hanya untuk orang Kristian dan lambang Salib mestilah diletakkan di hadapan kulit buku, ia sangat mengejutkan umat Islam arus perdana.

Katanya, kebenaran kepada penganut agama Kristian menggunakan kalimah Allah dan tiga perkataan lain dalam penerbitan agama untuk mendidik ahli dalam komuniti mereka, merupakan salah satu daripada titik-titik hitam yang telah tertumpah ke atas perjuangan memartabatkan perundangan Islam di negara ini.

Berikutan itu, Mufti Pahang, Datuk Seri Dr Abdul Rahman Osman berharap keputusan kes berkenaan disemak semula demi menjaga kepentingan agama Islam.

Beliau yakin penggunaan kalimah Allah dalam penerbitan pendidikan agama Kristian boleh menyebabkan umat Islam terkeliru.

“Keputusan mahkamah sepatutnya tidak boleh bercanggah dengan fatwa, kita mengharapkan semakan semula supaya tidak menyebabkan satu percanggahan dan satu hinaan,” katanya, ketika dihubungi Ismaweb.net, hari ini.

Pada masa sama, beliau pelik apabila mahkamah tidak ada penjelasan lanjut berhubung kes berkenaan.

“Sepatutnya kita sebagai sebuah negara Islam, mahkamah mesti melihat kepentingan Islam itu diutamakan,” katanya.


2,000 permohonan jururawat kontrak untuk diserap secara tetap

BANGI, 21 Syawal 1444H, Jumaat – Sebanyak 2,000 permohonan jururawat lantikan kontrak dikemukakan oleh Kementerian Kesihatan (KKM) untuk diserap ke jawatan tetap tahun ini.

Kesemua permohonan berkenaan diserahkan kepada Jabatan Perkhidmatan Awam (JPA) untuk tindakan lanjut, kata Timbalan Menteri Kesihatan, Lukanisman Awang Sauni.

Katanya, keadaan ini mengambil kira faktor pembinaan banyak fasiliti kesihatan baharu termasuk di kawasan pedalaman.

“Terdapat keperluan bagi menambah jumlah jururawat sedia yang ketika ini mencecah sehingga 165,000 kakitangan,” katanya.

Bagaimanapun, Lukanisman menjelaskan, permohonan penjawatan tetap itu bergantung sepenuhnya kepada keputusan dan jawapan JPA.

Jelasnya, KKM turut mempertimbangkan jururawat kontrak diserap secara berfasa sekiranya rayuan penambahan itu diluluskan.

Beliau memaklumkan, KKM kini sedang melakukan pemetaan bagi mengoptimumkan khidmat kakitangan.

“Tugas jururawat sememangnya perlu penambahan terutama pasca COVID-19, namun permohonan perjawatan tetap itu bergantung sepenuhnya kepada keputusan dan jawapan JPA,” tegasnya.


Rangka Tindakan Perdagangan Nasional lonjak daya saing Malaysia

KUALA LUMPUR, 18 Rabiulawal 1443H, Isnin – Pelan strategik lima tahun Rangka Tindakan Perdagangan Nasional yang dilancarkan hari ini akan meningkatkan daya saing perdagangan Malaysia dan mengukuhkan kedudukan negara sebagai pengeksport terunggul, kata Perdana Menteri Datuk Seri Ismail Sabri Yaakob.

Beliau berkata rangka tindakan dengan lapan teras strategik dan 40 cadangan/syor itu akan menangani perubahan struktur yang diperlukan untuk sektor eksport berkembang maju melalui pengukuhan memudah cara perdagangan, logistik, pematuhan piawaian/standard, akses pasaran, kemampanan, pendigitalan dan teknologi, pelaburan dan penjenamaan.

Perdana Menteri berkata kesemua cadangan berkenaan akan dilaksanakan oleh lapan kumpulan kerja yang terdiri daripada pakar dari sektor awam dan swasta.

“Rangka tindakan itu mencerminkan cita-cita jelas kerajaan untuk mengembangkan lagi kedudukan dan daya saing Malaysia dalam perdagangan antarabangsa.

“Paling penting, rangka tindakan itu ditetapkan untuk melengkapi dasar yang digariskan dalam Rancangan Malaysia Kedua Belas (RMK12) untuk mencapai sasarannya dengan cadangan yang jelas, boleh diambil tindakan dan lebih fokus,” katanya semasa merasmikan majlis pelancaran Rangka Tindakan Perdagangan Nasional yang diadakan secara maya di sini hari ini.

Ismail Sabri menggesa perbincangan yang berkesan serta pelaksanaan cadangan-cadangan itu untuk meningkatkan daya saing perdagangan.

“Saya percaya pelaksanaan rangka tindakan itu, yang melibatkan usaha kolaboratif dan komitmen padu daripada pelbagai kementerian, agensi dan sektor swasta dalam ekosistem perniagaan, akan membuahkan kejayaan,” katanya.

Ismail Sabri menambah ia juga melengkapi dasar dan perencanaan induk sedia ada yang lain ke arah mencapai tujuan utama kerangka eksport yang lebih baik.

Ini selaras dengan lanskap perdagangan dan keperluan komuniti perniagaan semasa, ujar beliau.

“Kita harus faham perlunya untuk terus memperbaiki strategi perdagangan kita bersesuaian dengan lanskap yang sentiasa berubah. Produk dan perkhidmatan yang kita eksport sepatutnya berkembang apabila kita menjadi ekonomi yang lebih pelbagai dari semasa ke semasa.

Ismail Sabri juga berkata ia bukan hanya untuk meningkatkan angka perdagangan setiap suku tahun, tetapi sesuatu yang lebih bermakna daripada itu.

“Justeru, rangka tindakan itu seharusnya bertindak sebagai pemangkin untuk mengenal pasti sumber daya saing masa depan Malaysia, berdasarkan pada pemahaman yang tepat mengenai pasaran penawaran dan permintaan global dengan kerjasama yang seragam antara kerajaan dan sektor swasta,” tambah beliau.

Sambil ia memanfaatkan komuniti perniagaan Malaysia, rangka tindakan itu juga akan memberi kesan kepada rakyat secara positif,” katanya.

“Selain daripada menyokong agenda ekonomi yang selaras dengan landskap sosial negara, teras dan cadangan utama rangka tindakan itu juga berusaha menuju ke arah inklusif, pengagihan kekayaan yang adil; mengecilkan jurang ketidaksamaan; menaikkan taraf hidup rakyat Malaysia, serta memberikan impak positif kepada negara melalui penjanaan pendapatan yang lebih tinggi,” jelas Ismail Sabri.

Perdana Menteri turut melahirkan keyakinan bahawa Malaysia akan mencapai kemuncak baharu pengembangan ekonomi, dipacu pertumbuhan eksport yang kukuh dengan sokongan teguh ekosistem perniagaan serta komitmen dari semua pihak dalam rantaian nilai.

“Bekerjasama ke arah matlamat yang sama, kita boleh mengemudi senario yang mencabar ini untuk mencapai hasil dagangan yang unggul dalam jangka panjang, dengan semangat Keluarga Malaysia,” tambahnya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Polis terima laporan surat palsu Hishammuddin tawar jadi PM

KUALA LUMPUR, 14 Zulkaedah 1442H, Jumaat – Polis menerima laporan berhubung surat yang mengaitkan Menteri Luar Datuk Seri Hishammuddin Tun Hussein, yang kononnya menulis surat kepada Yang di-Pertuan Agong untuk menghadap bagi mempersembahkan jumlah sokongan Ahli-Ahli Parlimen.

Ketua Polis Daerah Wangsa Maju Supt Ashari Abu Samah berkata pihaknya telah membuka kertas siasatan mengikut Seksyen 504 Kanun Keseksaan dan Seksyen 233 Akta Komunikasi dan Multimedia 1998.

“Kes ini selanjutnya akan dirujuk kepada Jabatan Siasatan Jenayah Bukit Aman untuk tindakan selanjutnya,” katanya ketika dihubungi Bernama.

Terdahulu, Setiausaha Akhbar Hishammuddin, Mohd Hafiz Ariffin membuat laporan di Ibu Pejabat Polis Daerah Dang Wangi berhubung satu surat yang ditulis kepada Yang di-Pertuan Agong, yang mendakwa Bendahari Agung Barisan Nasional (BN) itu mendapat sokongan untuk menjadi perdana menteri yang baharu.

Mohd Hafiz berkata surat tersebut palsu dan disebarkan dengan niat untuk memburukkan reputasi Hishammuddin serta mewujudkan kekeliruan orang ramai.

“Surat palsu ini adalah taktik kotor pihak yang berkepentingan untuk menangguk di air yang keruh, mengambil peluang di saat situasi politik dan negara berada dalam keadaan yang getir,” katanya.

Surat berkenaan direka dengan menggunakan kepala surat Bendahari Agung Barisan Nasional, tandatangan Hishammuddin serta cap perakuan penerimaan surat oleh Bahagian Khidmat Pengurusan Istana Negara bagi tujuan supaya ia kelihatan seolah-olah suatu surat yang sahih. – Bernama


Polis Perak cari 3 individu gagal hadir ujian kedua COVID-19

IPOH, 8 Zulhijjah 1441H, Rabu – Polis sedang mengesan tiga individu diklasifikasikan sebagai pesakit di bawah pengawasan (PUS) yang didapati gagal hadir ujian saringan kedua COVID-19 di Perak.

Ketua Polis Perak, Datuk Razarudin Husain berkata, ia berikutan mereka memberikan maklumat peribadi seperti nombor telefon bimbit dan alamat yang palsu.

Katanya, Jabatan Kesihatan Negeri (JKN) Perak merekodkan seramai 2,140 pesakit PUS dengan 1,687 daripadanya telah tamat menjalani tempoh Perintah Pengawasan Dan Pemerhatian Di Rumah (HSO) manakala selebihnya belum selesai.

“Setiap hari kita di pusat panggilan IsoCare Centre (ICC) akan menghubungi mereka melalui sistem pesanan ringkas (SMS) dan panggilan video untuk memastikan mereka berada di rumah.

“Hanya tiga individu ini sahaja kita gagal kesan kerana mereka memberikan alamat dan nombor telefon yang tidak betul,” katanya kepada pemberita dalam satu sidang media di Ibu Pejabat Polis Kontinjen (IPK) Perak di sini hari ini.

Dalam perkembangan lain, mengulas mengenai persediaan pasukan keselamatan itu menjelang Pilihan Raya Kecil (PRK) Dewan Undangan Negeri (DUN) Slim pada 29 Ogos ini, Razarudin berkata pihak polis sentiasa bersedia termasuk dari segi keanggotaan dan logistik. – Bernama


ATM sahkan rangkaian datanya digodam

KUALA LUMPUR, 14 Jamadilawal 1442H, Selasa – Angkatan Tentera Malaysia (ATM) mengesahkan telah berlaku serangan siber terhadap rangkaian data miliknya semalam.

Panglima ATM Jen Tan Sri Affendi Buang berkata, insiden itu telah dikesan Bahagian Siber dan Elektromagnetik Pertahanan (BSEP) serta Pusat Operasi Pertahanan Siber (CDOC) ATM.

Bagaimanapun, beliau berkata serangan itu hanya melibatkan segmen tertentu yang telah diletakkan di luar rangkaian sejak awal lagi, dan tidak menjejaskan operasi portal sebenar.

“Sebaik serangan bermula, BSEP dan CDOC telah melaksanakan pengasingan trafik data bagi tujuan mengaburkan lokasi sebenar data-data berdarjah, seterusnya melindungi rangkaian yang menjadi sasaran penggodam.

“ATM juga menyedari wujudnya cubaan serangan siber yang berterusan terhadap rangkaian maklumat yang dimiliki oleh pihak Kementerian Pertahanan (MINDEF) dan ATM,” katanya dalam kenyataan hari ini.

Affendi menegaskan aspek keselamatan siber ATM sentiasa bersiap sedia bagi memastikan segala ancaman yang mengganggu rangkaian komunikasi pertahanan, dapat dikesan awal seterusnya ditangani sebaiknya.

“ATM sentiasa memantau dan mempertingkatkan aspek keselamatan siber dari semasa ke semasa, terutama melalui peranan BSEP dan CDOC, yang bukan hanya memperkukuhkan rangkaian pemantauan dan pertahanan komunikasi ATM, malah melindungi rangkaian komunikasi strategik pertahanan negara,” katanya.

Semalam, portal web ATM dipercayai telah digodam oleh pihak tidak bertanggungjawab, dengan mempamerkan gambar tidak senonoh di portal terbabit kira-kira 12 tengah hari. – Bernama


Mangsa ribut dan puting beliung terima bantuan tunai RM1,300

IPOH, 28 Jamadilakhir 1443H, Isnin – Mangsa kejadian angin ribut dan puting beliung yang mengalami kerosakan rumah akibat bencana yang melanda beberapa kawasan semalam akan menerima bantuan kewangan sebanyak RM1,300.

Menteri Besar Perak Datuk Seri Saarani Mohamad berkata, setakat ini sebanyak 219 rumah di beberapa kawasan iaitu Taman Desa Seri Chepor, Kampung Tawas, Taman Tasek Damai dan Kampung Seri Klebang Tambahan Jaya di sini didapati terkesan dengan kejadian ribut yang berlaku pada kira-kira 6 petang, semalam.

“Kerajaan Negeri akan memberi wang ehsan sebanyak RM300 di setiap rumah terlebih dahulu pada hari ini dan kontraktor yang efisien juga akan dilantik segera untuk membaiki rumah mereka kerana atap rumah yang diterbangkan angin perlu diganti segera bagi mengelakkan keadaan menjadi lebih buruk sekiranya hujan.

“Ia perlu diselesaikan secepat mungkin kerana dibimbangi jika hujan turun, maka air hujan membuatkan kerosakan lebih teruk dalam kawasan rumah jadi kita sedang sedaya upaya selesaikan masalah ini,” katanya.

Beliau berkata demikian ketika ditemui pemberita semasa melakukan lawatan ke kawasan terjejas yang turut dihadiri Timbalan Menteri di Jabatan Perdana Menteri (Tugas-tugas Khas) Datuk Mastura Mohd Yazid dan Pengerusi Jawatankuasa Infrastruktur, Tenaga, Air dan Pengangkutan Awam negeri Datuk Mohd Zolkafly Harun.

Saarani berkata, bantuan Wang Ihsan NADMA daripada Kerajaan Persekutuan sebanyak RM1,000 akan turut diberikan kepada mangsa yang terlibat, dalam masa terdekat.

Sementara itu, Mastura berkata, pihaknya sedang menunggu senarai mangsa dan kediaman yang terlibat daripada Pejabat Daerah Kinta untuk menyalurkan bantuan Wang Ihsan NADMA dengan segera.

“Pada hari ini, NADMA juga menyampaikan kotak makanan kepada penduduk yang memerlukan bagi mengurangkan bebanan mereka,” katanya.

Kejadian pada kira-kira pukul 6 petang itu menyebabkan beberapa insiden pokok tumbang dan kerosakan rumah penduduk serta tiang elektrik namun, tiada kecederaan mahupun kemalangan jiwa dilaporkan.

Dalam pada itu, Mohd Zolkafly berkata, pemotongan bekalan elektrik telah dilaksanakan pihak Tenaga Nasional Berhad (TNB) bagi memastikan keselamatan orang ramai dan mengelak perkara yang tidak diingini berikutan tiang elektrik tumbang serta kabel elektrik yang berselirat.

“Bekalan elektrik akan disambung semula di kawasan perumahan dan kampung yang terlibat apabila kerja baik pulih selesai dijalankan dan penduduk diharap dapat bersabar,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Reformasi pendidikan, langkah tampung kenaikan kos haji antara tumpuan Dewan Rakyat

KUALA LUMPUR, 20 Syaaban 1444H, Isnin – Pelan bagi merealisasikan reformasi pendidikan di institut pengajian tinggi dan langkah kerajaan menampung peningkatan kos untuk mengerjakan ibadah haji serta umrah, antara tumpuan Dewan Rakyat hari ini.

Menurut Aturan Urusan Mesyuarat di laman rasmi Parlimen, soalan mengenai reformasi pendidikan itu diajukan Datuk Seri Saifuddin Abdullah (PN-Indera Mahkota) kepada Menteri Pendidikan Tinggi.

Datuk Seri Ismail Sabri Yaakob (BN-Bera) pula ingin tahu langkah serta bantuan disediakan kerajaan bagi menampung peningkatan mendadak kos untuk mengerjakan ibadah haji dan umrah.

Turut tersenarai, soalan Muhammad Islahuddin Abas (PN-Mersing) meminta penjelasan Menteri Pertahanan berhubung pelaksanaan skim Bantuan Sara Hidup (BSH) kepada veteran Angkatan Tentera Malaysia (ATM) yang tidak berpencen khususnya kategori B40.

Soalan mengenai kualiti dan kos perkhidmatan 5G yang ditawarkan syarikat telekomunikasi, usaha mengurangkan kos kepada pengguna serta tempoh masa liputan 5G di seluruh negara boleh dicapai pula diajukan Lim Guan Eng (PH-Bagan) kepada Menteri Komunikasi dan Digital.

Selesai sesi soal jawab, persidangan diteruskan dengan sambungan sesi perbahasan Rang Undang-Undang Perbekalan 2023 di peringkat jawatankuasa.

Menurut takwim di laman Parlimen, rang undang-undang itu akan dibahas di peringkat jawatankuasa selama 10 hari. – Bernama


Dewan Rakyat tolak usul lanjut subseksyen 4(5) SOSMA

KUALA LUMPUR, 20 Syaaban 1443H, Rabu – Usul lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 atau SOSMA bagi tempoh lima tahun lagi, tidak diluluskan Dewan Rakyat, hari ini.

Usul yang dibentang Menteri Dalam Negeri, Datuk Seri Hamzah Zainudin itu tidak diluluskan, setelah melalui undi belah bahagian yang menyaksikan 84 Ahli Parlimen bersetuju manakala 86 lagi tidak bersetuju.

Mengumumkan keputusan undi itu, Yang Dipertua Dewan Rakyat, Tan Sri Azhar Azizan Harun berkata seramai 50 Ahli Parlimen tidak hadir.

Terdahulu, ketika menggulung usul itu, Hamzah berkata, peruntukan Subseksyen 4(5) Akta itu perlu dilanjutkan dan tempoh tahanan 28 hari dikekalkan, bagi memberi ruang masa yang cukup kepada pihak polis bagi melengkapkan siasatan kes-kes kesalahan keselamatan, yang bersifat rumit dan kompleks.

“Tanpa subseksyen ini dilanjutkan, kualiti siasatan polis dikhuatiri akan terjejas, kerana ia dibuat secara tergesa-gesa iaitu selama 24 jam sahaja untuk menjalankan siasatan, menyediakan kertas siasatan, melengkapkan kertas siasatan dan seterusnya mengemukakannya kepada Timbalan Pendakwa Raya, untuk arahan selanjutnya,” katanya.

Kali terakhir tambahan lima tahun bagi subseksyen itu disemak dan diluluskan oleh Parlimen ialah pada 4 April 2017, dan ia akan berakhir pada 31 Julai ini.

Terdahulu, seramai 16 Ahli Parlimen mengambil bahagian dalam perbahasan usul itu, dengan rata-rata blok pembangkang yang tidak bersetuju atas alasan khuatir pelanjutan subseksyen berkenaan disalah guna bagi tujuan politik.

Menjawab perkara itu, Hamzah berkata ia hanyalah persepsi negatif yang tidak benar, memandangkan Subseksyen 4 (3) akta itu dengan jelas menyatakan, tiada seorang pun boleh ditangkap dan ditahan di bawah subseksyen berkenaan, hanya kerana kepercayaan atau aktiviti politiknya

“Maka tidak timbul tentang isu politik yang disalah guna PDRM. Pada hemat saya, saya tak percaya bahawa PDRM berpolitik dalam mengambil tindakan undang-undang,” katanya

Beliau turut menegaskan bahawa SOSMA 2012 tidak akan dihapuskan, kerana ia amat baik demi menjaga keselamatan negara, sebaliknya hanya perlu ditambah baik.

Persidangan Dewan Rakyat bersambung esok. – Bernama


Polis kesan 80,000 akaun keldai diguna untuk penipuan dalam talian

KUALA LUMPUR, 29 Safar 1442H, Sabtu – Lebih 80,000 akaun keldai milik individu yang membenarkan sindiket menggunakannya bagi aktiviti penipuan dalam talian dikesan dari 1 Januari 2019 hingga 9 Oktober lepas.

Pengarah Jabatan Siasatan Jenayah Komersial (JSJK) Datuk Zainuddin Yaacob berkata, akaun keldai merujuk kepada akaun yang dibenarkan atau diberikan oleh pemiliknya kepada sindiket keldai akaun untuk digunakan pihak ketiga tanpa mengetahui tujuan sebenar penggunaan akaun itu.

Menurut beliau, sindiket ini memperdaya mangsa menyebabkan mereka sanggup ‘meminjamkan’ kad pengeluaran wang automatik (ATM) dan nombor pin dengan bayaran antara RM200 hingga RM2,000 bagi setiap transaksi.

“Modus operandi sindiket ini untuk mendapatkan akaun berkenaan adalah melalui tawaran iklan di media sosial atau ditawarkan melalui rakan dengan jumlah bayaran tertentu.

“Antara alasan yang digunakan adalah untuk tujuan perniagaan dan sebagainya yang sasaran mereka terdiri daripada golongan yang memerlukan seperti penagih dadah, suri rumah dan pelajar,” katanya kepada Bernama dalam temu bual eksklusif baru-baru ini.

Jelasnya lagi, dalam kes tertentu ada juga individu yang membuat pinjaman wang daripada along yang kemudiannya diarahkan untuk memberikan kad ATM dan nombor pin sebagai syarat untuk pembayaran semula.

Zainuddin berkata, pada tahun lepas, sebanyak 18,130 akaun keldai telah disita dan dibekukan manakala tahun ini sehingga 9 Oktober lepas, sebanyak 16,429 akaun juga telah diambil tindakan yang sama.

“Seramai 6,409 pemilik akaun itu telah didakwa pada tahun lepas dan seramai 3,176 orang dituduh setakat 9 Okt tahun ini.

“Mereka ini didapati telah melakukan kesalahan di bawah Seksyen 412 Kanun Keseksaan dan Seksyen 29(1) Akta Kesalahan Kecil 1955 kerana memiliki harta curi,” katanya.

Beliau berkata, kebanyakan pemilik akaun ini tidak menyedari akaun mereka digunakan sindiket namun ada antara mereka yang sengaja memberikan nombor akaun untuk tujuan penipuan dalam talian.

Zainuddin berkata perkara itu jelas melanggar undang-undang dan boleh dikenakan tindakan jika didapati bersalah yang boleh membawa hukuman penjara sehingga lima tahun serta denda atau kedua-duanya sekali.

“Orang ramai diingatkan untuk tidak bekerjasama dengan sindiket penipuan dalam talian ini dan sengaja memberikan nombor akaun mereka. Jika melihat ada transaksi yang mencurigakan, cepat-cepat buat laporan supaya tindakan segara boleh diambil,” katanya.

Tambahnya lagi, pihaknya sentiasa bekerjasama erat dengan institusi kewangan dan telekomunikasi serta penguat kuasa luar negara bagi membanteras dan mencari penyelesaian terbaik untuk kes-kes komersial khususnya jenayah siber.

Beliau sekali lagi mengingatkan orang ramai agar sentiasa membuat rujukan dengan bank berkaitan, serta portal kendalian Polis Diraja Malaysia (PDRM) iaitu ccid.rmp.gov.my/semakmule atau laman sosial rasmi PDRM. – Bernama


Kelonggaran syarat BM untuk PDRM bukti kegagalan kerajaan martabat Perlembagaan sejak merdeka

Oleh Athirah Huda Zalhe

BANGI, 28 Rejab 1442H, Sabtu – Kelonggaran syarat bagi membolehkan mana-mana calon bukan Bumiputera yang tidak memperolehi kredit dalam Bahasa Melayu memohon menjadi polis, bukti kegagalan kerajaan sejak merdeka memartabatkan Perlembagaan serta Dasar Pendidikan Nasional secara serius.

Walaupun skim perkhidmatan boleh diberi kelonggaran dalam keadaan tertentu, namun keperluan menguasai bahasa Melayu adalah penting kerana ia termaktub dalam Perlembagaan, selain tunggak kepada dasar pendidikan negara.

Justeru, Presiden Pertubuhan Gerakan QIAM (QIAM), Datuk Sirajuddin Haji Salleh berkata, kelonggaran syarat yang diberikan itu perlu dipertimbang semula, bagi mengelakkan perkhidmatan lain dan Bumiputera juga menuntut pengecualian sama.

Beliau berkata, ketetapan syarat itu juga sepatutnya tidak menjadi masalah bagi orang bukan Bumiputera memandangkan negara sudah lebih 60 tahun mencapai kemerdekaan.

“Bahasa itu menentukan kita sebagai rakyat Malaysia. Mustahil untuk mereka yang dilahirkan, dibesarkan dan bersekolah di sini tidak boleh mencapai standard berbahasa Melayu dan mendapat sekurang-kurangnya kredit dalam mata pelajaran berkenaan.

“Keadaan ini menunjukkan betapa malang sekali, apabila kerajaan sejak merdeka tidak berjaya menegakkan dasar pendidikan kebangsaan dan Perlembagaan,” katanya kepada Ismaweb.net, hari ini.

Terdahulu, Polis Diraja Malaysia (PDRM) melonggarkan syarat bagi memohon jawatan Konstabel, dengan membolehkan mana-mana calon bukan Bumiputera dan Orang Asli yang tidak memperolehi kredit dalam mata pelajaran Bahasa Melayu memohon menjadi polis.

Pengarah Jabatan Pengurusan Bukit Aman, Datuk Ramli Din berkata, kelonggaran itu bagi membolehkan lebih ramai bukan Bumiputera menyertai PDRM pada pengambilan khas yang dibuka mulai 18 hingga 31 Mac ini.

Pun begitu, katanya, setelah mereka melepasi temu duga dan dilantik, individu terbabit perlu mengambil semula mata pelajaran Bahasa Melayu di peringkat Sijil Pelajaran Malaysia (SPM) dalam tempoh enam tahun.

Mengulas lanjut, Sirajuddin berkata, beliau memahami sekiranya kelonggaran itu diberikan kepada Orang Asli dan masyarakat pribumi di Sabah dan Sarawak.

Ini kerana, mereka adalah antara yang mungkin mempunyai kesukaran kepada akses pendidikan atau sekolah berbanding orang bukan Bumiputera yang rata-ratanya berada di kawasan bandar dan kampung.

“Saya bimbang perkara ini akan jadi ‘precedent’ dan beri kesempatan kepada perkhidmatan lain untuk dapatkan pengecualian, maka lama-kelamaan dasar bahasa kebangsaan, Perlembagaan kita dicampak ke bakul sampah.

“Justeru, saya menggesa Kementerian Dalam Negeri, Kementerian Pendidikan dan Dewan Bahasa dan Pustaka mencari kaedah bagaimana menyelesaikan isu ini dalam masa terdekat, supaya ia tidak dibiarkan berlanjutan,” katanya.


Hubungan dengan PAS sudah ke penghujung: UMNO Terengganu

BANGI, 12 Zulhijjah 1443H, Selasa – UMNO Terengganu masih kekal dengan pendirian tidak bersama PAS – sekali gus tidak akan menghidupkan Muafakat Nasional (MN) di negeri itu.

Perkara itu disuarakan Pengerusi Badan Perhubungan UMNO Terengganu, Datuk Seri Ahmad Said yang menyifatkan hubungan dua seteru di negeri berkenaan sudah ke penghujung.

“Sudah banyak ruang dan peluang diberikan kepada PAS namun ia dilihat tetap gagal.

“Kita sudah beri ruang sebelum ini..saya nangis sudah hari itu… sebab itu saya kata saya kalau orang lembut, saya lembut sangat,” kata bekas Menteri Besar Terengganu itu yang dipetik Berita Harian, hari ini.

UMNO Terengganu sebelum ini memutuskan untuk terus bergerak solo pada Pilihan Raya Umum Ke-15 (PRU-15) akan datang.

Sebaliknya, PAS Terengganu pula cuba untuk meneruskan MN bersama UMNO namun masih menemui jalan buntu.

Muafakat Nasional ditubuhkan pada 14 September 2019 oleh UMNO dan PAS atas alasan mahu mengukuhkan semula kesatuan politik bangsa Melayu dan ummah.

Namun peranan dan fungsi MN kini terus menjadi persoalan dan seolah-olah dilihat seperti hilang punca.

Kemelut dalam MN semakin berlarutan berikutan pemimpin antara dua parti berkenaan masing-masing saling menyalahkan antara satu sama lain.


COVID-19 masih wujud, masyarakat perlu sentiasa waspada

BANGI, 19 Syawal 1444H, Rabu – Pengumuman Pertubuhan Kesihatan Sedunia (WHO) bahawa wabak COVID-19 bukan lagi kecemasan global tidak bermaksud masyarakat boleh mengabaikan risiko virus tersebut.

Peralihan ke fasa endemik memberi kelonggaran kepada Kementerian Kesihatan Malaysia (KKM) untuk mengemas kini semula Prosedur Operasi Standard (SOP) supaya bersesuaian dengan situasi penyebaran virus yang kian lemah.

Pensyarah Kanan Jabatan Kesihatan Awam UPM, Prof Madya Dr Malina Osman berkata, pengisytiharan WHO bermakna semua peraturan berkaitan pencegahan dan kawalan jangkitan ketika fasa pandemik perlu dipertimbangkan dan diperhalusi untuk diguna pakai dalam fasa endemik.

“Dalam hal ini, KKM sudah pasti mempunyai pelan tindakan akan diguna pakai dalam konteks kawalan dan pencegahan jangkitan COVID-19, sama seperti penyakit berjangkit lain.

“Kemas kini pelan pencegahan itu dijangka dimaklumkan kepada masyarakat umum dalam tempoh terdekat,” katanya menulis dalam artikel disiarkan Berita Harian.

Beliau juga berkata, peralihan ke fasa endemik memberi kelegaan kepada pusat kesihatan kerana jangkitan COVID-19 bukan lagi ancaman utama terhadap sistem perkhidmatan kesihatan.

“Ini bermakna, peraturan mewajibkan pemakaian pelitup muka di organisasi tertentu perlu dikaji semula, kecuali untuk mereka bergejala.

“Justeru, majoriti individu sihat perlu diberikan pilihan untuk memakai pelitup muka atau tidak,” katanya.

Mengulas lanjut, beliau berkata, KKM perlu memanfaatkan pengisytiharan endemik supaya mengekang perbelanjaan yang tidak perlu seperti pembelian pelitup muka atau ujian saringan yang agak mahal.

“Namun, dalam konteks pengambilan vaksin, sama seperti vaksin penyakit berjangkit lain, sudah sampai masa ada kos harus dibayar rakyat dan tidak lagi boleh diberikan secara percuma seperti pada era pandemik dahulu.

“Bagi individu dan rakyat, rutin kehidupan sedia ada boleh diteruskan seperti biasa, pada masa sama, mereka perlu kekal mengambil berat kesihatan individu berisiko di bawah jagaan untuk mengelakkan jangkitan teruk serta sentiasa mengamalkan cara hidup sihat,” katanya.


Pejabat kedutaan Arab Saudi di Tehran kembali beroperasi

TEHRAN, 23 Muharam 1445H, Khamis – Kedutaan Arab Saudi di Tehran kembali beroperasi minggu ini selepas lebih tujuh tahun ditutup, lapor agensi berita IRNA, semalam.

Agensi berita yang memetik sumber rasmi di Kementerian Luar mengesahkan Kedutaan Arab Saudi di Iran itu membuka semula operasi sejak tiga hari lalu.

Jun lalu ketika, Menteri Luar Arab Saudi, Putera Faisal dalam lawatannya ke Tehran mengumumkan Kedutaan Arab Saudi akan dibuka semula tidak lama lagi, tetapi tidak menyatakan tarikh yang tepat.

Januari 2016, kedua-dua negara itu bertindak memutuskan hubungan selepas Kedutaan Arab Saudi di Tehran dan konsulat di Mashhad diserang oleh kumpulan yang berang susulan hukuman mati terhadap seorang ulama Syiah Arab Saudi.

Bagaimanapun, pada April 2021 kedua-dua negara memulakan perbincangan semula bagi meredakan ketegangan diurus oleh Iraq dan Oman.

Akhirnya selepas hampir dua tahun, kejayaan itu dicapai dengan ihsan China.

Iran kemudian mengambil keputusan membuka semula kedutaannya dan konsulat di Riyadh serta misi Pertubuhan Kerjasama Islam (OIC) di Jeddah pada awal Jun lalu.

Pembukaan semula operasi kedutaan itu dibuat selepas diplomat kanan dan bekas Duta Iran ke Kuwait, Alireza Enayati dilantik sebagai Duta Iran ke Arab Saudi. – Agensi


PA desak Sudan serah aset disita milik Hamas

BAITULMAQDIS, 19 Safar 1443H, Ahad – Pihak Berkuasa Palestin (PA) meminta Sudan untuk menyerahkan aset yang dirampasnya daripada Pergerakan Perjuangan Islam Palestin (Hamas) sebagai sebahagian dari tindakan keras terhadap kumpulan itu baru-baru ini.

Pemimpin kanan Palestin yang dekat dengan Presiden, Hussein al-Sheikh membuat permintaan itu secara terbuka menerusi akaun Twitter semalam.

“Kami berharap negara #Sudan, yang selalu menjadi penyokong (rakyat dan kerajaan) kepada #Palestine, untuk menyerahkan dana yang disita kepada Palestin dan kerajaannya,” katanya sambil menambah bahawa individu hebat yang terkepung di #Gaza sangat memerlukan dana.

Sudan telah lama menjadi sekutu Hamas di bawah pemerintahan bekas Presiden, Omar al-Bashir.

Bagaimanapun sejak beliau digulingkan pada 2019, pihak berkuasa Sudan mengawal pelaburan dan syarikat yang dikatakan menyalur dana kepada Hamas selama bertahun-tahun.

Hamas – saingan sengit Abbas – Jumaat lalu berkata, gerakan itu tidak mempunyai kaitan dengan syarikat dan individu yang menjadi sasaran tindakan keras Sudan, dengan mengatakan aset yang dirampas itu adalah milik pelabur dan perniagaan Palestin.

Pemimpin kanan Hamas, Moussa Abu Marzouk mendakwa Sheikh cuba memanfaatkan keadaan yang mengelirukan.

“Apa yang berlaku di #Sudan adalah konflik antara orang awam dan ketenteraan dalam pemerintahan #Hamdok untuk meraih sokongan Amerika Syarikat (AS).

“Permainan murah yang menggunakan nama gerakan sebagai fitnah,” tulis Abu Marzouk di akaun Twitter beliau.

Di Khartoum, pemimpin kanan pasukan petugas yang mengawasi penyitaan aset yang dipimpin kerajaan tidak segera memberi komen, lapor Reuters.

Pasukan petugas itu berkata, tidak merampas harta persendirian yang sah, tetapi mengambil harta awam yang disalahguna ketika pemerintahan lama Bashir. – Agensi


Lakukan ‘gencatan politik’, timbang rasa kebimbangan rakyat

Oleh Ainul Illia Meor Suzurudin

BANGI, 19 Safar 1442H, Rabu – Semua ahli politik yang bertimbang rasa diminta untuk melakukan ‘gencatan politik’ buat sementara waktu kerana negara masih lagi berhadapan dengan virus COVID-19, ketika ini.

Buanglah segera segala kerakusan yang keterlaluan, ketamakan untuk merebut kuasa sehingga keselamatan dan kesihatan rakyat dipinggirkan, kata pemerhati politik, Budiyanto Uggun.

Beliau berkata demikian susulan laporan sebuah portal tempatan yang memetik sumber bahawa Presiden PKR, Datuk Seri Anwar Ibrahim kini sedang menunggu tarikh baru untuk mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berhubung usahanya untuk menubuhkan kerajaan baru.

Sumber yang dilaporkan dekat dengan Anwar itu menegaskan bahawa beliau kini masih mempunyai sokongan majoriti ahli Dewan Rakyat, selepas kira-kira dua minggu membuat sidang media khas untuk mengumumkan perkara itu.

Mengulas situasi itu, Budiyanto berkata, jika Anwar mempunyai bilangan majoriti dan ia adalah benar, tidak mustahil akan berlaku Pilihan Raya Umum ke-15 (PRU15).

“Apabila Parlimen dibubarkan, Suruhanjaya Pilihan Raya (SPR) harus menetapkan tarikh pilihan raya akan berlangsung. Mengikut Perkara 55 (4) Perlembagaan Persekutuan, pilihan raya umum mesti diadakan dalam tempoh 60 hari selepas tarikh pembubaran Parlimen.

“Mereka akan mula berkempen sepanjang tempoh tersebut. Bayangkan Pilihan Raya Negeri (PRN) Sabah boleh membawa kes jangkitan yang begitu ramai, bagaimana pula PRU yang diadakan di seluruh negara?

“Itu saya kira adalah satu bencana kesihatan di negara ini,” katanya ketika dihubungi Ismaweb.net.

Bagi memastikan mimpi ngeri itu tidak berlaku, maka perlu ada gencatan politik sehingga keadaan benar-benar terkawal, tegas Budiyanto.

“Biar kerajaan laksana kerja mereka, melandaikan semula lengkung (flatten the curve) COVID-19 sehingga angka positif turun kepada satu digit, bahkan hingga sifar kes.

“Berhentilah berpolitik seketika. Orang politik sedang tuduh menuduh, bercakar tetapi rakyat di bawah yang merasakan sengsaranya.

“Bila keadaan sudah kembali pulih, sambunglah berpolitik. Dipersilakan,” katanya.

Bagaimanapun, kata Budiyanto, jika Anwar masih meneruskan perancangannya untuk mempersembahkan bilangan majoriti Ahli Parlimen sehingga membawa kepada pembubaran Parlimen, maka beliau dapat dilabelkan sebagai membawa kepada kehancuran.

“Jika demikian berlakunya, Anwar Ibrahim bawa kepada kehancuran dalam sistem kesihatan Malaysia. Sebab kita dah ada bukti, kes daripada Sabah. Itu satu bukti. Takkan kita tak boleh membawa unjuran ke depan?

“Ia hanya akan mencetuskan panik. Mungkin Allah SWT nak tunjuk. Ahli politik ini nanti kita akan lihat, kerana hujung Oktober atau pun awal November akan berlakunya Pilihan Raya Kecil (PRK) Batu Sapi.

“Pasti akan ada ahli politik dari Semenanjung yang berkempen secara tidak rasmi, berjumpa orang sana-sini. Masa itu kita akan lihat, adakah benar ahli politik ini ikhlas untuk rakyat atau hanya nak dapatkan kuasa,” katanya.


Hampir 7.4 juta dos vaksin COVID-19 diberi setakat semalam

KUALA LUMPUR, 17 Zulkaedah 1442H, Isnin – Sebanyak 7,395,905 dos vaksin COVID-19 telah diberikan kepada penduduk di negara ini sehingga semalam, kata Menteri Kesihatan, Datuk Seri Dr Adham Baba.

Beliau berkata, jumlah itu merangkumi 5,308,849 penerima vaksin dos pertama dan 2,087,056 individu lagi menerima suntikan dos kedua.

“Sebanyak 168,956 suntikan vaksin COVID-19 diberikan semalam, daripada jumlah ini sebanyak 103,856 merupakan dos pertama manakala 65,100 adalah suntikan dos kedua,” katanya dalam hantaran Twitter beliau hari ini.

Beliau berkata, lima negeri yang mencatatkan penerimaan dua dos vaksin tertinggi ialah Selangor dengan 270,221 diikuti Sarawak (227,292), Johor (222,614), Perak (194,724) dan Kuala Lumpur (170,688). – Bernama


Amaran cuaca waspada di Pahang, Sabah ditamatkan

BANGI, 11 Rabiulakhir 1442H, Jumaat – Amaran cuaca waspada (kuning) di negeri Pahang dan Sabah yang dikeluarkan pada 26 November 2020 ditamatkan.

Menurut Ketua Pengarah Jabatan Meteorologi Malaysia (MET Malaysia), keadaan cuaca di dua negeri berkenaan dijangka bertambah baik.

Justeru, MET Malaysia menamatkan amaran cuaca waspada di daerah Jerantut, Pekan dan Rompin, Pahang serta Sandakan, Telupid, Beluran dan Kudat, Sabah hari ini.

“Orang ramai boleh mendapatkan maklumat cuaca terkini melalui laman web rasmi jabatan, aplikasi mobil myCuaca dan laman media sosial rasmi jabatan.

“Orang ramai juga boleh menghubungi talian hotline MET Malaysia 1-300-22-1638 bagi sebarang pertanyaan lanjut,” katanya dalam kenyataan, hari ini.


UK pindah pencari suaka ke kawasan bukan ‘habitat’ manusia?

LONDON, 9 Syaaban 1442H, Selasa – Pejabat Kementerian Dalam Negeri United Kingdom (UK) didakwa, memindahkan pencari suaka ke lokasi tidak selesa dalam jangka masa singkat, selain tidak diberikan bantuan kewangan.

Kementerian berkenaan bulan lalu mula memindahkan lebih kurang 9,500 pencari suaka dari penginapan hotel di seluruh negara ke penempatan yang didakwa tidak sesuai untuk ‘habitat’ manusia.

Selain itu, pencari suaka juga didakwa perlu menunggu beberapa minggu untuk menerima bantuan kewangan bagi meneruskan kelangsungan hidup.

Badan amal menyifatkan proses yang dikenali sebagai Operation Oak itu sebagai ‘simbolik’ dengan menambah, ada di antara pencari suaka terpaksa berpindah-randah buat beberapa kali.

Lebih memeranjatkan apabila syarikat swasta yang diupah untuk menguruskan hal berkenaan didapati tidak mematuhi protokol keselamatan jangkitan coronavirus.

Seorang lelaki Kurdish mendakwa, keluarganya diberitahu pada pukul 8 malam bahawa pagi esok mereka perlu berpindah ke penempatan baharu.

Kata lelaki itu, pada awalnya mereka dipindahkan ke Birmingham dari London sebelum dihantar ke Ipswich.

Timbalan Pengarah Pusat Komuniti Welcome, Leyla Williams berkata, suasana tidak menentu yang kini dialami oleh pencari suaka akan mengakibatkan mereka hidup dalam keadaan tertekan. – Agensi


Segeralah mengundi, ini bukan masa protes PRN

BANGI, 25 Muharram 1445H, Sabtu – Perikatan Nasional (PN) menyeru semua ahli dan penyokongnya yang layak mengundi pada Pilihan Raya Negeri (PRN) untuk segera keluar menunaikan tanggungjawab tanpa terikat dengan masa tertentu.

Gesaan itu dikeluarkan Setiausaha Agung PAS, Datuk Seri Takiyuddin Hassan susulan laporan peratusan keluar mengundi di enam negeri adalah sangat rendah setakat ini.

Justeru, beliau meminta semua ahli dan penyokong PN untuk segera keluar mengundi tanpa terikat masa tertentu asalkan dalam tempoh proses pengundian yang ditetapkan iaitu antara 8 pagi hingga 6 petang ini.

“Setiap undi anda adalah penting dan dikira. Ini bukan masanya untuk menunjukkan protes terhadap proses pilihan raya atau cubaan merosakkan undi kerana kita tidak seharusnya membiarkan keadaan sekarang berterusan.

“Dengan tidak memilih pihak mana yang hendak disokong atau dengan tidak mengundi, secara tidak langsung kita telah menidakkan hak kita sebagai rakyat Malaysia,” katanya dalam kenyataan, hari ini.

Setakat jam 2 petang ini, peratusan keluar mengundi di enam negeri masih rendah dengan Negeri Sembilan dan Kelantan masing-masing belum mencapai 50 peratus.

Berdasarkan peratusan terkini itu, Kedah dan Terengganu sudah mencapai 56 peratus, Pulau Pinang (53 peratus) dan Selangor 51 peratus.


Lebih 15 juta individu dewasa Malaysia terima dos penggalak

KUALA LUMPUR, 19 Syaaban 1443H, Selasa – Sebanyak 15,507,221 individu dewasa atau 65.9 peratus daripada populasi kumpulan itu di negara ini telah menerima dos penggalak COVID-19 setakat semalam.

Berdasarkan data menerusi laman web COVIDNOW, sejumlah 22,944,111 atau 97.5 peratus daripada populasi sama telah melengkapkan vaksinasi mereka manakala 23,220,067 atau 98.7 peratus menerima sekurang-kurangnya satu dos vaksin.

Bagi remaja berusia 12 hingga 17 tahun pula, 2,844,722 individu atau 91.4 peratus daripada populasi itu telah melengkapkan vaksinasi mereka manakala 2,942,850 atau 94.6 peratus menerima sekurang-kurangnya satu dos vaksin.

Sementara itu, untuk populasi kanak-kanak berusia lima hingga 11 tahun, 1,267,491 individu atau 35.7 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-kanak (PICKids).

Vaksinasi harian semalam menyaksikan sebanyak 28,360 dos diberikan meliputi 4,848 dos pertama; 1,651 dos kedua dan 21,861 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 68,515,709.

Sementara itu, menurut portal GitHub Kementerian Kesihatan, 63 kes kematian akibat COVID-19 direkodkan semalam dengan Johor tertinggi iaitu 14 kes, diikuti Selangor 13 kes, Perak (12), dan Kedah (empat).

Selain itu, tiga kes dilaporkan masing-masing di Pulau Pinang, Sarawak dan Kuala Lumpur diikuti Melaka, Sabah dan Terengganu dengan dua kes masing-masing, dan satu kes dilaporkan di Kelantan, Negeri Sembilan, Pahang, Perlis dan Labuan. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Kita bukan pecah undi, hasrat utama ketengah calon wibawa

SEJAK dari 2018, rakyat inginkan satu parti alternatif. Menang atau kalah, kita akan terus berjuang bawa akhlak politik yang baru, membawa mesej penyatuan, menjadi alternatif untuk rakyat.

Saya berjumpa dengan anak muda penggerak BN, mereka sedih dengan pencalonan dari BN. Mereka bersetuju untuk menyokong saya.

Saya berjumpa dengan penggerak PN, mereka berkata perlu hantar orang yang boleh berfungsi di Parlimen sekurang-kurangnya mereka yang berpengalaman. Mereka bersetuju untuk menyokong saya.

Saya berjumpa dengan penggerak Tabligh. Mereka tegur saya sebab pecah undi. Saya tunggu sampai mereka habis cakap dan saya ajak duduk. Saya kata demokrasi tidak menghalang percalonan sesiapa.

Dan mesej kita datang bukan pecah undi, tetapi bawa mesej untuk kita pilih calon yang terbaik.

Terima kasih kepada semua para jentera. Menang atau kalah, kita telah berusaha sebaiknya. Kita dah gerakkan bahtera, bendera dah dikibar, laungan dan bergema, kita akan terus berjuang hingga akhirnya.

Moga Allah kurniakan kemenangan untuk kita.

Ustaz Annuar Salleh
Calon Pejuang Parlimen Bangi


Tembakan besar-besaran di sekolah Oakland akibatkan enam cedera

CALIFORNIA, 2 Rabiulawal 1444H, Khamis – Sekurang-kurangnya enam orang cedera di sebuah sekolah di bandar Oakland, Amerika Syarikat (AS), dalam satu kejadian tembakan besar-besaran hanya beberapa minit sebelum ratusan pelajar dijadualkan pulang pada sebelah petang.

Tembakan itu yang berlaku di Sekolah Tinggi Rudsdale Newcomer, menyebabkan dua mangsa dewasa dimasukkan ke hospital dengan kecederaan yang mengancam nyawa, kata Penolong Ketua Polis Oakland, Darren Allison.

Beliau berkata, kesemua mangsa berusia lebih 18 tahun bagaimanapun tidak menjelaskan sama ada mereka yang cedera adalah pelajar, pekerja sekolah atau orang awam.

“Mangsa mempunyai kaitan dengan sekolah dan kami sedang menentukan identiti mereka pada masa ini,” kata Allison, walaupun dia enggan menyatakan sama ada pelajar atau guru terlibat.

Polis masih mencari lelaki bersenjata itu, kata Allison.

Dia menambah bahawa ‘individu lain’ mungkin terlibat dalam penembakan itu, tetapi tidak menyatakan sama ada tembakan disasarkan atau secara rawak.

Rakaman televisyen menunjukkan berpuluh-puluh kereta polis berada di jalan luar sekolah.

Kejadian itu adalah antara lebih 130 kejadian tembakan yang berlaku tahun ini di sekolah-sekolah di seluruh AS.

Lebih daripada 30 daripada mereka telah mengakibatkan kecederaan atau kematian, menurut The New York Times.

Peristiwa paling maut ialah tembakan beramai-ramai di sebuah sekolah rendah di Uvalde, Texas yang meragut nyawa dua orang dewasa dan 19 kanak-kanak pada bulan Mei.

AS bergelut dengan jenayah ganas susulan peningkatan jumlah kematian akibat senjata api, yang berlaku hampir setiap hari di dalam rumah dan di jalan-jalan di banyak bandar, menurut data persekutuan.

Lonjakan keganasan senjata api berlaku apabila pembeliannya meningkat ke paras rekod pada 2020 dan 2021.

Kadar kematian senjata api pada tahun-tahun tersebut juga mencecah paras tertinggi sejak 1995, dengan lebih 45,000 kematian setiap tahun.

Menurut organisasi pengumpulan data bebas, Arkib Keganasan Senjata, AS telah menyaksikan lebih 380 tembakan besar-besaran pada tahun ini sahaja. – Agensi


39 pelombong Totten Mine terperangkap 24 jam di bawah tanah

MONTREAL, 21 Safar 1443H, Selasa – Kira-kira 39 pelombong di Totten Mine, bandar Sunbary, timur Kanada terperangkap beberapa kilometer di bawah tanah selama 24 jam susulan kemalangan terputus akses pintu keluar utama.

Jurucakap syarikat perlombongan Vale, Danica Pagnutti memaklumkan, tiada laporan kecederaan dalam insiden itu dan kesemua yang terperangkap selamat serta dibekalkan dengan makanan dan minuman.

“Pasukan penyelamat telah sampai ke pelombong penambang dan memindahkan mereka melalui sistem tangga keluar sekunder,” kata Pagnutti dalam satu kenyataan.

Kesemua pekerja berkenaan terperangkap pada kedalaman 914 meter hingga 1.2 kilometer di bawah tanah.

Beliau menjelaskan insiden berlaku apabila sebuah peralatan berat telah bertembung dengan lif sistem pengangkutan utama.

Sementara itu Ketua Menteri Ontario, Doug Ford pula menyifatkan proses menyelamat itu bukan kerja yang mudah dan mengambil masa yang lama.

“Kami memahami bahawa proses menyelamat ini akan memakan masa dan sangat lega apabila pelombong ketika ini tidak mengalami kecederaan,” ciapnya menerusi Twitternya.

Semua operasi di lombong Totten di Sudbury, Ontario dihentikan serta-merta, dan pihak syarikat menyatakan kerja-kerja penilaian dibuat terlebih dahulu sebelum meneruskan pengeluaran kakitangan terperangkap.

Lombong terbabit telah ditutup pada 1972, tetapi diteruskan operasi pada 2014.

Pada enam bulan pertama 2021, kira-kira 3,600 tan nikel diekstrak daripada syarikat perlombongan berkenaan. – Agensi


Bersama PN atau UMNO jadi kerajaan boneka PKR, DAP

Oleh Siti Hafidah Abd Ghaffar

BANGI, 16 Syaaban 1442H, Selasa – Peluang UMNO untuk menubuhkan sebuah kerajaan Melayu di negara ini hanya akan dapat direalisasikan dengan menjalin kerjasama dengan Perikatan Nasional (PN).

Pada masa sama, keputusan untuk bersama PKR dan DAP hanya akan mengakibatkan parti berteraskan orang Melayu itu menjadi kerajaan boneka semata-mata.

Amir gerakan Islam, Ikatan Muslimin Malaysia (ISMA), Ustaz Abdullah Zaik Abd Rahman juga yakin, tekad UMNO untuk bergerak secara solo dalam Pilihan Raya Umum ke-15 (PRU15) jika PAS enggan bersama mereka tidak akan memungkinkan ia membentuk sebuah kerajaan.

“UMNO boleh bertanding semua kerusi tapi tak boleh jadi kerajaan. Peluang terbaik kalau UMNO benar-benar nak tubuh kerajaan Melayu ialah bersama PN.

“Kalau tidak UMNO mungkin akan bergabung dengan PKR dan DAP selepas PRU, akibatnya UMNO akan kerajaan boneka juga,” katanya kepada Ismaweh.net, hari ini.

Perhimpunan Agung UMNO 2020 (PAU 2020) meluluskan usul supaya tiada kerjasama dengan Parti Pribumi Bersatu Malaysia (Bersatu) pada PRU15 dan kebersamaan dalam kerajaan PN diteruskan hingga pembubaran Parlimen.

Usul Ucapan Dasar Presiden itu diluluskan sebulat suara selepas dicadangkan oleh Pengerusi Badan Perhubungan UMNO Perak, Datuk Saarani Mohamad dan disokong oleh Pengerusi Badan Perhubungan UMNO Wilayah Persekutuan, Datuk Seri Johari Ghani.

PAU 2020 juga bersetuju dengan gesaan akar umbi dan kepimpinan supaya PRU15 diadakan segera bagi mewujudkan sebuah kerajaan yang stabil untuk menjamin kemakmuran negara kembali di landasan dan kehidupan rakyat disejahterakan.

Selain itu, media melaporkan UMNO bersedia untuk bergerak secara solo sekiranya PAS memilih jalan untuk tidak bersama parti itu.

Dalam perkembangan sama, Ustaz Abdullah Zaik memberi amaran akan kebangkitan Pakatan Harapan (PH) yang diterajui oleh DAP dalam pilihan raya akan datang.

Jelasnya, perkara berkenaan berkemungkinan besar boleh berlaku sekiranya wujud pertembungan tiga penjuru terutamanya di kawasan majoriti orang Melayu.

“Kalau berlaku pertandingan tiga penjuru di kawasan majoriti Melayu, potensi PH nk menang balik ada,” katanya.


Rejim Israel rata tanah milik Palestin, buka jalan tentera

BAITULMAQDIS, 3 Zulkaedah 1442H, Isnin – Pasukan pendudukan negara haram Israel terus meratakan tanah milik Palestin, bagi membuka jalan yang akan digunakan oleh tentera berhampiran pintu masuk ke bandar Hizma, timur laut Baitulmaqdis yang diduduki.

Salah seorang pemilik tanah, Mohammed Salah Eddin berkata, pasukan Israel menempatkan khemah di pintu masuk ke bandar Hizma, sementara jentolaknya terus meratakan tanah milik penduduk Palestin untuk membuka jalan raya sepanjang satu kilometer dan 16 meter lebar.

Dia memberi amaran bahawa rancangan Israel untuk kawasan itu mungkin tidak berhenti di sini dan mengingatkan akan niat nyata Israel untuk menguasai ratusan tanah Palestin di kawasan itu.

Pemilik tanah itu juga meminta penduduk bandar untuk tetap teguh di tanah mereka dan berdepan percubaan Israel.

Menurut kumpulan anti-pendudukan Israel, Peace Now, selama bertahun-tahun, Israel telah menggunakan sejumlah prosedur undang-undang dan birokrasi untuk memenuhi tanah Tebing Barat.

Tujuan utamanya bagi mendirikan petempatan haram dan menyediakan simpanan tanah untuk mereka.

“Menggunakan lima kaedah ini: penyitaan untuk tujuan ketenteraan; pengisytiharan tanah negara; penyitaan harta benda pemilik tidak hadir; penyitaan untuk keperluan awam; dan pendaftaran awal.

“Israel telah berjaya mengambil alih sekitar 50 peratus tanah di Tebing Barat, menyekat penduduk tempatan tempatan daripada menggunakannya.” – Agensi


Kren jatuh: JKKP siasat jika langgar akta

PUTRAJAYA, 8 Syaaban 1442H, Isnin – Jabatan Keselamatan dan Kesihatan Pekerjaan (JKKP) sedang menyiasat sekiranya wujud perlanggaran Akta Keselamatan dan Kesihatan Pekerjaan 1994 dalam insiden komponen besi kren terjatuh di tapak pembinaan Lebuhraya Bertingkat Sungai Besi-Ulu Kelang (SUKE) di Puncak Bayan, Persiaran Alam Damai, Cheras hari ini.

Timbalan Menteri Sumber Manusia, Datuk Awang Hashim berkata, kementerian itu telah mengarahkan JKKP Wilayah Persekutuan Kuala Lumpur dan Putrajaya untuk menjalankan siasatan komprehensif bagi mengenal pasti punca insiden tersebut.

JKKP Wilayah Persekutuan Kuala Lumpur dan Putrajaya juga telah mengeluarkan arahan serta-merta untuk menghentikan semua aktiviti kerja di kawasan tersebut bagi tujuan siasatan, katanya dalam kenyataan hari ini.

Dalam kejadian kira-kira 8.45 pagi itu, tiga pekerja warga asing maut sementara seorang pemandu kenderaan cedera setelah komponen kren ‘launcher’ terjatuh serta menghempap sebuah kenderaan di kawasan pembinaan tersebut.

Awang berkata, kementerian itu memandang serius setiap kemalangan berpunca daripada aktiviti pekerjaan termasuk kes yang melibatkan orang awam di sektor pembinaan.

Mengikut Akta Keselamatan dan Kesihatan Pekerjaan 1994, adalah menjadi kewajipan setiap majikan untuk memastikan keselamatan, kesihatan dan kebajikan semasa bekerja semua pekerjanya mahupun orang awam di tempat kerja di bawah kawalannya.

“Majikan mempunyai kawalan penuh ke atas sebarang risiko aktiviti di tempat kerja, membuat analisis dan mengadakan kawalan risiko yang berkesan sebelum pekerja menjalankan aktiviti kerja. Ini bagi mengurangkan risiko keselamatan ke atas pekerja dan orang awam serta mengelakkan berlakunya kemalangan,” katanya.

Garis Panduan Keselamatan dan Kesihatan Industri Pembinaan (Pengurusan) 2017 pula mengkehendaki setiap pihak berkepentingan dalam industri pembinaan termasuk klien, pereka bentuk dan kontraktor memainkan peranan dan melaksanakan tanggungjawab masing-masing di tempat kerja seawal daripada peringkat reka bentuk projek pembinaan, katanya. – Bernama


Sejak 2011 konflik Syria korban 860 kakitangan kesihatan

DAMSYIK, 30 Muharram 1442H, Jumaat – Hampir 860 kakitangan kesihatan terbunuh dan lebih 3,350 ditahan atau hilang sejak perang saudara di Syria pada tahun 2011, menurut sebuah pertubuhan bukan kerajaan (NGO) tempatan.

Jaringan Syria untuk Hak Asasi Manusia (SNHR) merekodkan kematian 857 kakitangan kesihatan, termasuk 652 yang dibunuh rejim Bashar al-Assad dan sekutu pengganas asing yang disokong Iran, sementara serangan Russia meragut 69 nyawa.

Selain itu, 36 kematian lagi disebabkan kumpulan pengganas Daesh, 13 dibunuh gabungan antarabangsa diketuai Amerika Syarikat (AS), 31 orang menjadi mangsa pengganas YPG.

Seramai 31 kakitangan kesihatan lagi dibunuh pasukan pembangkang Syria dan 50 lagi dibunuh oleh pihak yang tidak dikenali, kata NGO itu.

SNHR berkata, sekurang-kurangnya 3,353 pekerja kesihatan ditahan atau hilang secara paksa termasuk 3,327 yang ditangkap oleh pasukan rejim.

Sejak Mac 2011, kemudahan kesihatan di seluruh Syria disasarkan dalam 862 serangan pengeboman dan sebahagiannya rosak akibat serangan berhampiran.

Menurut laporan, 87.1 peratus pusat kesihatan di negara konflik itu dibom oleh rejim Bashar al-Assad dan Russia. – Agensi